Solat jemaah di masjid, surau WP dibenarkan kapasiti penuh esok

KUALA LUMPUR, 23 Safar 1443H, Khamis – Kehadiran jemaah bagi solat Jumaat, fardu dan lain-lain di Kuala Lumpur, Putrajaya dan Labuan adalah mengikut kapasiti sebenar masjid dan surau dengan penjarakan fizikal 1.5 meter (m) berkuat kuasa esok.

Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata ketetapan baharu itu dilaksanakan selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan selaras dengan Peralihan Fasa Pelan Pemulihan Negara (PPN).

Beliau berkata semua masjid dan surau juga dibenarkan untuk melaksanakan aktiviti pengimarahan antaranya seperti kuliah maghrib, tazkirah sebelum solat Jumaat, tadarus al-Quran, bacaan Yasin dan doa tertakluk kepada prosedur operasi standard (SOP) dikeluarkan.

“Semoga umat Islam khususnya di Wilayah Persekutuan terus mematuhi SOP ditetapkan dan memanfaatkan peluang tersebut untuk mengimarahkan masjid dan surau serta bermunajat dan berdoa agar penularan wabak COVID-19 segera berakhir,” katanya dalam kenyataan hari ini. – Bernama


Pembangkang tetap jalan peranan sama, tapi alu-alukan pendekatan politik baharu

KUALA LUMPUR, 18 Muharram 1443H, Jumaat – Pembangkang akan tetap menjalankan peranan yang sama, namun peta politik kini sudah berubah dan lebih matang, demikian kata Datuk Seri Anwar Ibrahim.

“Kalau dulu pembangkang dianggap musuh ketat, yang mana ini adalah politik kurang matang dan menimbulkan permusuhan, pergeseran peribadi yang tidak berkesudahan.

“Sebab itu kita mengalu-alukan naratif dan pendekatan politik baharu yang lebih matang,” katanya.

Anwar yang merupakan ketua pembangkang berkata, rakyat berhak bersetuju sepenuhnya dengan kerajaan, bersama dengan parti-parti dalam kerajaan atau memilih untuk tidak bersetuju dengan bersama menyokong pembangkang atau memilih untuk berkecuali.

Anwar berkata, terdahulu, Perdana Menteri, Datuk Seri Ismail Sabri Yaakob mengajak berbincang perkara yang disepakati berkait COVID-19 kerana harus ada pendekatan baharu yang lebih berkesan.

Mereka antara lain berbincang mengenai cadangan peruntukan tambahan untuk rakyat yang dikemukakan Pakatan Harapan (PH) melibatkan dana sebanyak RM45 bilion.

“Datuk Seri Ismail (Sabri) kata boleh tetapi mesti ada kesepakatan, kemudian kita tambah, jangan ada wang, dana yang begitu besar tetapi apakah kaedah tender, pembelian, kos yang munasabah, jangan ada ketirisan, ada kebocoran, maka harus ada pemantauan.

“Kita mengolah satu perkara persefahaman yang baharu dan dalam masa yang sama peranan kami masih membangkang, masih memantau mencari kelemahan besar sama ada dasar atau pun pelaksanaan, jadi ini tidak berubah,” katanya.

Beliau berkata, perjumpaan itu bukan untuk meminta jawatan dan tidak ada rundingan, yang ada hanya dua perkara iaitu soal COVID-19 dan ekonomi rakyat.

“Sekiranya perkara ini dapat disepakati, maka kita beri jaminan kerajaan itu agak stabil dan kita juga berharap agar jemaah menteri akan lebih berwibawa dan kita harap janganlah ambil (jemaah menteri) yang prestasinya sangat lemah.

“Kita mengambil atas nasihat Yang di-Pertuan Agong mengenai mematangkan politik, jadi kita tidak mahu mengheret polis, SPRM tetapi kalau bersalah, itu soal lain,” katanya.


60 runtuhan halang laluan di Bukit Fraser

KUALA LUMPUR, 21 Jamadilawal 1442H, Selasa – Sebanyak 139 runtuhan dikesan di sepanjang laluan naik dan turun Bukit Fraser dengan 60 daripadanya dilaporkan telah menghalang laluan.

Menteri Tenaga dan Sumber Asli, Datuk Dr Shamsul Anuar Nasarah berkata, perkara ini dikesan selepas Jabatan Mineral dan Geosains (JMG) menggerakkan “response team” ke tempat berlakunya tanah runtuh khususnya di tempat peranginan, Fraser Hill dan Jalan Lama Raub-Bentong untuk membuat penilaian risiko di lapangan.

“Sementara itu, Jalan Lama Raub – Bentong dilaporkan masih ditutup akibat tanah runtuh dan ’response team’ JMG dalam tindakan untuk memasuki kawasan bagi membuat penilaian risiko di lapangan,” katanya.

Selain itu katanya, JMG menjalankan pemantauan sebanyak tiga kali setahun di cerun-cerun kritikal yang memerlukan tindakan segera khususnya di Cameron Highlands.

“Tiga puluh satu cerun kritikal dibuat mitigasi oleh JKR serta Jabatan Pengairan dan Saliran dengan peruntukan sebanyak RM31.74 juta,” katanya sambil menambah kerja-kerja mitigasi masih diteruskan.

Menyentuh perancangan tahun ini, beliau berkata, JMG bekerjasama dengan Universiti Teknologi Malaysia dan Majlis Perbandaran Ampang Jaya untuk menjalankan pemetaan kerentanan risiko tanah runtuh dengan peruntukan sebanyak RM758,000 bagi menyelesaikan isu tanah runtuh di Bukit Antarabangsa.

Katanya, orang ramai berada di kawasan berisiko seperti kawasan pernah mengalami tanah runtuh perlu peka dengan keadaan sekeliling sekiranya berlaku runtuhan atau pergerakan kecil cerun tanah, retakan atau rekahan pada dinding, tembok, tiang rumah, kesan bonggolan, mendapan jalan dan pokok yang berterusan condong.

“Sekiranya perkara itu berlaku, orang ramai boleh menghubungi pihak bekuasa untuk menyalurkan maklumat atau mendapatkan bantuan di talian 05-540 6000 atau 019-389 4757. Kementerian sentiasa bersedia memberi khidmat kepakaran teknikal bagi penilaian ancaman tanah runtuh,” katanya.

Beliau juga berkata cuaca buruk dan hujan berterusan ketika musim monsun timur laut di kebanyakan negeri di Malaysia mampu menimbulkan risiko bencana tanah runtuh di kawasan berbukit tinggi, bercerun dan laluan dengan sistem perparitan tidak diselenggara dengan baik.

Shamsul Anuar juga berkata, tanah runtuh boleh berlaku secara mendadak atau berperingkat-peringkat dalam skala kecil atau besar.

“Hasil kajian Jabatan Mineral dan Geosains (JMG) melalui Projek Pemetaan Bahaya dan Risiko Cerun (PBRC), faktor geologi, sudut cerun, kawasan tadahan dan saliran, kerja pemotongan lereng bukit yang tidak terkawal serta pembersihan hutan atau ladang telah dikenal pasti sebagai kawasan-kawasan yang terdedah kepada risiko bencana tanah runtuh,” katanya. – Bernama


Kerajaan patut perketat lagi proses kuarantin kes import

BANGI, 26 Zulkaedah 1441H, Sabtu – Kerajaan perlu mengambil tindakan serta-merta untuk memperketatkan proses kuarantin bagi rakyat Malaysia yang pulang ke tanah air, saran Datuk Seri Najib Razak.

Gesaan bekas Perdana Menteri itu susulan kurang senang dengan langkah kerajaan terus membenarkan mereka yang pulang dari luar negara untuk kuarantin di rumah serta mengenakan denda kompaun sebanyak RM1,000 kepada mereka yang ingkar kuarantin.

Najib turut membandingkan tindakan Singapura, Thailand dan Australia yang dilihat semakin memperketatkan proses kuarantin mereka.

“Hari ini, Singapura tidak lagi membenarkan mereka yang tiba dari Hong Kong dan Australia untuk kuarantin di rumah. Perlu dikuarantin di pusat kuarantin rasmi kerajaan.

“Thailand mengumumkan bahawa semua pelawat termasuk staf diplomatik tidak lagi dibenarkan untuk kuarantin di rumah. Sementara Australia umum mereka yang ingkar kuarantin akan dipenjarakan selama enam bulan dan tidak lagi akan didenda,” kongsinya menerusi hantaran di Facebook hari ini.

Menerusi hantaran sama, Najib yang kini masih berdepan dengan pertuduhan mahkamah menegaskan bahawa rakyat Malaysia telah berkorban untuk menjalani tempoh Perintah Kawalan Pergerakan (PKP) dua bulan yang amat susah.

Bahkan tegasnya, pengorbanan petugas barisan hadapan kita cukup besar ketika mereka mengambil risiko berdepan dan melawan COVID-19.

“Oleh itu, jangan biarkan usaha kita semua menjadi sia-sia jika gelombang kedua melanda akibat kes import tidak dikawal betul dan kita perlu mengulang semula tempoh PKP sekali lagi.

“Kita maklum bahawa kuarantin di rumah bersama keluarga ada banyak kelemahan manakala kit ujian pantas COVID-19 di lapangan terbang bukan 100 peratus tepat,” katanya.

Hari ke-37 Pelaksanaan Perintah Kawalan Pergerakan Pemulihan (PKPP) menyaksikan sejumlah 707 rakyat Malaysia telah pulang ke tanah air.

Semua yang tiba pada 17 Julai adalah dari beberapa negara iaitu China, Indonesia, Qatar, Emiriyah Arab Bersatu (UEA), Singapura, Kemboja, Filipina, Hong Kong, Pakistan, Arab Saudi dan Jepun.

Difahamkan, seorang daripada mereka telah dibawa ke hospital bagaimanapun Menteri Kanan (Keselamatan), Datuk Seri Ismail Sabri Yaakob tidak memaklumkan sebab individu itu dimasukkan ke hospital.

Katanya, seramai 706 individu diperintah menjalani proses kuarantin wajib di kediaman mereka.


6 maut, 30 cedera letupan tong gas di Iraq

SULAIMANIYA, 23 Rabiulakhir 1444H, Jumaat – Sekurang-kurangnya enam orang maut manakala 30 yang lain cedera selepas sebuah tong gas meletup di kawasan perumahan di bandar Sulaimaniya, utara Iraq.

Menurut polis, anggota bomba pertahanan awam berjaya mengawal kebakaran, yang merosakkan beberapa rumah dan memusnahkan sekurang-kurangnya lima kenderaan.

Katanya, sekurang-kurangnya tiga rumah musnah sepenuhnya akibat letupan tong gas yang dipasang di atas bumbung salah sebuah rumah.

Gabenor Sulaymaniyah, Haval Abu Bakr berkata, seorang kanak-kanak adalah antara mangsa.

Setakat ini, anggota bomba masih berusaha untuk menyelamatkan mangsa yang terperangkap di bawah runtuhan bangunan.

Pegawai kesihatan berkata, angka kematian mungkin meningkat.

Sementara itu, Perdana menteri wilayah separa autonomi di utara Iraq, Masrour Barzani, mengarahkan siasatan dijalankan. – Agensi


Kumpulan pertama jemaah haji Malaysia tiba di Madinah

MADINAH, 1 Zulkaedah 1444H, Ahad – Kumpulan pertama 284 jemaah haji Malaysia musim 1444 Hijrah tiba di hotel penginapan di Saja Al Madinah di sini pada 8.10 pagi waktu tempatan.

Kesemua jemaah berkenaan yang berlepas kira-kira 3 pagi Ahad dari Lapangan Terbang Antarabangsa Kuala Lumpur (KLIA), tiba di Lapangan Terbang Antarabangsa Prince Mohammad bin Abdulaziz di sini pada 7 pagi Ahad waktu tempatan.

Ketibaan rombongan jemaah yang menaiki tujuh buah bas ke hotel penginapan itu disambut Duta Besar Malaysia ke Arab Saudi Datuk Wan Zaidi Wan Abdullah, Timbalan Ketua Rombongan Haji (Kebajikan) Nurrinanuwar Shamsuddin, Pengarah Operasi Madinah Ashrof Shamsuddin serta pengurusan dan petugas Tabung Haji (TH).

Wan Zaidi berkata, proses ketibaan berjalan lancar dengan jemaah tidak perlu menunggu lama di lapangan terbang menerusi program praperlepasan jemaah haji atau ‘Makkah Route’.

“Ia memudahkan jemaah haji Malaysia yang tiba di Madinah dan Jeddah dengan urusan pasport dilakukan sebelum berangkat ke sini,” katanya kepada pemberita di sini hari ini.

Menurutnya, Malaysia adalah antara negara terawal menerima kemudahan program berkenaan kerana mempunyai rekod pengurusan haji yang cemerlang.

Secara keseluruhan sebanyak 102 penerbangan membawa 31,600 bakal haji akan bertolak secara berperingkat sama ada ke Madinah atau Makkah, dengan penerbangan terakhir musim haji kali ini pada 21 Jun depan.

Selain Saja Al Madinah, jemaah haji yang tiba di Madinah akan menginap di Anwar Al Madinah Movenpick dan Emaar Royal Hotel.

Setiap kumpulan jemaah akan berada selama enam hari di kota suci ini sebelum berangkat ke Makkah, kira-kira 450 kilometer dari sini.

Sepanjang berada di Madinah Al Munawwarah, pelbagai aktiviti diatur antaranya menziarahi makam Nabi Muhammad, memasuki Raudhah di Masjid Nabawi serta menziarahi tempat bersejarah di sini.

Sementara itu, dua beradik, mahasiswa Universiti Teknologi Mara (UiTM) Puncak Alam Sarif Mohd Danial Sarif Rosli, 22, dan adiknya Sarif Mohd Nor Adam, 20, lepasan Sijil Tinggi Persekolahan Malaysia (STPM) antara bakal haji yang tiba di sini.

Sarif Mohd Danial dari Jitra, Kedah melahirkan rasa syukur kerana terpilih menjadi duyufurrahman (tetamu Allah) dalam usia muda serta masih sihat dan bertenaga.

Di samping memfokuskan pada ibadat, pelajar jurusan logistik itu berkata, dia turut mengikuti kelas pengajian secara dalam talian dan membuat tugasan sepanjang berada di Tanah Suci.

Pesara Jabatan Penjara Abdul Rahman Ibrahim, 62, dan isteri Jamilah Turiman, 56, pula berazam melakukan yang terbaik bagi memperoleh haji mabrur.- Bernama


Inisiatif ‘lelaki qawwam’ akan jadi sebahagian isi kandungan kursus praperkahwinan

LANGKAWI, 11 Syaaban 1443H, Selasa – Inisiatif memperkasakan lelaki yang mampu melindungi secara holistik dan membimbing serta menjadi ketua keluarga yang bertanggungjawab atau dipanggil ‘lelaki qawwam’, akan menjadi sebahagian isi kandungan dalam Kursus Praperkahwinan Islam selepas ini.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata garis panduan mengenai inisiatif itu, telah pun diwujudkan iaitu hasil daripada perbincangan lanjut pihaknya bersama pihak lain yang berkaitan dalam bidang itu.

“Sangat perlu silibus Kursus Praperkahwinan ini menitik beratkan soal ‘lelaki qawwam’ ataupun kehebatan kuasa untuk memayungi keluarga itu di tangan lelaki, bukan menunjukkan kejantanan dia sampai boleh buat apa saja kepada keluarga, tetapi bertanggungjawab, mengambil berat, empati (dan) sayang,” katanya.

Beliau berkata demikian pada sidang media selepas merasmikan Persidangan Ketua Pendaftar Nikah, Cerai dan Rujuk (KPNCR) Seluruh Negara Kali Ke-44 Tahun 2022 di sini hari ini, pelancaran Buku Gerbang Perkahwinan Edisi Ketiga.

Mengulas lanjut, Ahmad Marzuk berkata menerusi inisiatif itu nanti ia menonjolkan peranan kepimpinan lelaki yang baik dalam mengemudi rumah tangga, serta berupaya mempertahankan perkahwinan dengan lebih cekap dan berkesan sekali gus dapat mengelakkan perceraian berlaku.

“Bukan saja daripada sudut tanggungjawab sediakan segala kemudahan diperlukan, bahkan pendidikan dan lain lain lagi (malah ia) termasuk juga soal bagaimana nak membesarkan anak-anak berdasarkan kepada panduan dan tuntutan agama, supaya nanti tidak berlakunya pertambahan gejala sosial kerana ia bermula dari didikan awal keluarga di rumah, jadi ini yang kita tekankan,” katanya.

Beliau berkata pada tahun 2020, sebanyak 35,094 kes perceraian di seluruh negara direkodkan, dengan Selangor mencatatkan kadar perceraian tertinggi iaitu sejumlah 7,683 kes, manakala sebanyak 12,682 kes pula bagi statistik perceraian tahun lepas setakat 25 Ogos, yang Selangor juga negeri paling tinggi jumlah perceraian iaitu sejumlah 2,509 kes.

Ahmad Marzuk tidak menafikan bahawa, faktor kewangan dalam fasa pandemik ini juga antara penyebab perceraian itu berlaku dalam kalangan orang Islam di negara ini.

Mengenai persidangan itu, katanya penambahbaikan prosedur operasi standard (SOP) berkaitan nikah, cerai dan rujuk, untuk disesuaikan dengan fasa endemik nanti menjadi antara topik perbincangan dalam persidangan tersebut.

“Kebiasaannya dalam tempoh pandemik ini, permohonan-permohonan untuk nikah, cerai dan rujuk ini agak ada sedikit gangguan. Jadi, pemurniannya akan diteliti dalam persidangan pada kali ini,” katanya. – Bernama


Lembah Klang sudah boleh beralih ke fasa PPN seterusnya: PM

BANGI, 21 Muharram 1443H, Isnin – Kawasan Lembah Klang mungkin beralih ke fasa seterusnya Pelan Pemulihan Negara (PPN) dalam masa terdekat.

Ini kerana, kadar vaksinasi cemerlang di Lembah Klang yang sudah mencapai lebih 80 peratus.

Oleh itu, Perdana Menteri, Datuk Seri Ismail Sabri Yaakob berpendapat bahawa Lembah Klang sudah boleh beralih ke fasa seterusnya PPN.

“Semua ini bakal diputuskan selepas saya berbincang melalui Mesyuarat Jawatankuasa Khas Menangani COVID-19 bersama barisan Kabinet yang akan dipengerusikan saya nanti, InsyaAllah.

“Once again, i am so proud of everyone involved and this remarkable achievement,” katanya dalam kenyataan di Facebook, hari ini.

Kenyataan Ismail itu menerima pelbagai respon daripada pengguna Facebook, di mana ada yang menyokong dan juga ada tidak bersetuju kerana menyifatkan kes masih terlalu tinggi.

Malah, sebahagian netizen juga menggesa Perdana Menteri menyemak semula pemberian vaksin di negeri-negeri lain yang bergerak perlahan berbanding di kawasan Lembah Klang.

“Mohon Datuk Seri lajukan juga proses vaksinasi di negeri-negeri lain supaya cepat dapat beralih ke fasa seterusnya dan membolehkan kami balik kampung,” kata Mohd Hazwan Rashid Takaful.

“Assalamualaikum Datuk Seri, mohon percepatkan kadar vaksinasi di Johor sebab nampak macam lambat sangat dan jauh lagi nak capai 50 peratus,” kata Farhadina Halim.

Setakat 29 Ogos, Lembah Klang merekodkan 5,563,589 individu lengkap divaksinasi dan 6,836,892 menerima sekurang-kurangnya dos pertama.


Indonesia mula edar vaksin COVID-19

BEIJING, 20 Jamadilawal 1442H, Isnin – Vaksin COVID-19 keluaran firma farmaseutikal China, Sinovac Biotech diedarkan di seluruh Indonesia bermula Ahad.

Jurucakap Bio Farma, Bambang Heriyanto menyatakan pihaknya telah melaksanakan pengagihan vaksin itu kepada agensi-agensi kesihatan di 34 wilayah.

“Pelbagai kemudahan sudah disiapkan untuk memudahkan kerja-kerja pengagihan vaksin.

“Kini, terdapat lebih 10,000 pusat kesihatan dan 40 pejabat kesihatan pelabuhan (KKP) bersiap sedia untuk menerima vaksin berkenaan,” ujar Bambang menerusi satu sidang media di Jakarta pada Ahad.

Menurut beliau, pengendalian dan penghantaran menggunakan kaedah sejuk beku pada suhu antara dua hingga lapan darjah Celsius turut melancarkan pengagihan vaksin.

Sementara itu, jurucakap Kementerian Kesihatan negara itu, Siti Nadia Tarmizi berkata, ujian klinikal vaksin China yang dijalankan di Turki dan Brazil menunjukkan keberkesanan yang amat memuaskan.

Jelas beliau, keputusan itu didapati sama seperti yang diperoleh Indonesia menerusi ujian klinikal fasa ketiga. – Bernama


OIC seru semua pihak di Afghanistan memelihara kepentingan rakyat

KUALA LUMPUR, 9 Muharram 1443H, Rabu – Pertubuhan Kerjasama Islam (OIC) menyeru Taliban dan semua pihak di Afghanistan memastikan kepentingan rakyat terus dipelihara di samping melindungi nyawa, menghindari keganasan dan mewujudkan keamanan yang berkekalan.

Dalam satu kenyataan kepada Bernama, Sekretariat Umum OIC mengulangi komitmen untuk menyokong proses damai yang diterajui Afghanistan, dan sentiasa menyokong negara itu dalam situasi sukar ini.

OIC juga menegaskan pihaknya mengikuti perkembangan di Afghanistan dan mahu mengembalikan keamanan dan keselamatan di sana secepat mungkin, menurut kenyataan itu.

Taliban menawan Kabul pada Ahad sekali gus menguasai Afghanistan untuk pertama kalinya dalam hampir 20 tahun.

Susulan itu, Presiden Mohammad Ashraf Ghani terpaksa meninggalkan negara berkenaan.

Tumpuan kini beralih kepada keselamatan orang awam dan pelarian Afghanistan, serta masa depan negara itu di bawah Taliban.

Menurut laporan media, banyak negara telah memutuskan untuk membawa pulang diplomat dan warganegara mereka dari Afghanistan dan menutup kedutaan.

Afghanistan menganggotai OIC sejak 1969. – Bernama


Apa niat ‘abang besar’ China ceroboh perairan, udara negara?

BANGI, 28 Syawal 1442H, Rabu – Adakah Malaysia masih terus mahu bersangka baik dengan China, meskipun sudah berulang kali republik itu cuba menceroboh perairan dan ruang udara negara.

Bekas Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, pencerobohan 16 pesawat China yang mendakwa kononnya mengadakan latihan di ruang udara Malaysia baru-baru ini, adalah tindakan melampau.

Menyifatkannya bukan kes terpencil, beliau berkata, setiap hari dan minggu, perairan negara diceroboh, sama ada dengan kapal perang China mahu pun kapal Pengawal Pantai China (CCG).

“Laporan Ketua Audit Negara, mendedahkan di antara 2016 hingga 2019 sahaja, perairan Malaysia telah dicerobohi sebanyak 89 kali oleh kapal-kapal China.

“Abang besar ada niat sesuatu. Adakah kita mahu terus bersangka baik buat selama-lamanya,” katanya dalam kenyataan, hari ini.

Semalam, Agensi Penguatkuasaan Malaysia (Maritim) Miri mengesahkan sebuah kapal Pengawal Pantai China (CCG) dikesan menceroboh perairan Malaysia berhampiran Beting Patinggi Ali yang terletak hanya 84 batu nautika di Pantai Miri.

Pihak berkuasa sebelum ini mengesahkan bahawa CCG pernah mempunyai kapal yang berlabuh di kawasan itu sejak tahun 2013.

Pencerobohan terbaharu itu berlaku beberapa hari selepas Tentera Udara Diraja Malaysia (TUDM) mengesan penerbangan mencurigakan sebanyak 16 buah pesawat Tentera Udara Republik Rakyat China (PLAAF) memasuki ruang udara Zon Maritim Malaysia, Kota Kinabalu dan menghampiri ruang udara nasional.


Penyelesaian krisis demokrasi berparlimen

ASSALAMUALAIKUM WRT WBT,

Moga para pembaca senantiasa tenang menjalani hari yang mencabar.

Perintah Kawalan Pergerakan Bersyarat (PKPB) semakin ketat bagi rakan-rakan di Lembah Kelang.

Bagi rakan di negeri-negeri lain, sentiasalah kita menjaga diri. Sama-sama kita memutuskan rangkaian sebaran COVID-19.

Pada paparan ini saya mahu berkongsi tentang beberapa perkara berkaitan isu semasa dan pandangan undang-undang mengenainya.

Dalam amalan demokrasi berparlimen, proses demokratik itu penting bagi merungkai selirat politik.

Maka Perlembagaan Persekutuan membolehkan Raja Berperlembagaan mengambil tempat, menjadi pengimbang dan seterusnya bertindak meleraikan kekusutan, sekiranya proses demokrasi menemui jalan buntu.

Sebagai ketua negara, puncak atau mercu kedaulatan negara, pastinya Yang di-Pertuan Agong mempunyai peranan untuk menstabilkan apa jua keadaan, yang menjejaskan kemakmuran dan keselamatan rakyat serta negara.

Justeru, dari semasa ke semasa, raja berperlembagaan boleh menasihati dan memberi panduan kepada semua pihak.

PERUNDINGAN

Ruang proses demokrasi, seperti perundingan antara parti politik atau individu politikus, perlu dimanfaatkan sepenuhnya.

Perundingan adalah mekanisme demokrasi berparlimen yang terbaik.

Perundingan juga menunjukkan nilai dan halusnya budi serta tingginya pekerti para pemain politik.

Sesungguhnya keadaan lebih tenteram melalui persetujuan dalam rundingan.

Sesungguhnya rundingan boleh menghasilkan kesefahaman, supaya yang dikendung tidak berciciran dan apa yang dikejar juga dapat diselamatkan.

Sekiranya mengekalkan status quo, iaitu berpegang pada persefahaman awal pembentukan kerajaan adalah yang terbaik, maka pastinya itu juga terbaik, asalkan ia adalah keputusan menerusi rundingan.

Sesungguhnya pendekatan sulh itu adalah tuntutan agama.

Tidak salah, malah amat bertepatan dan sebenarnya satu tuntutan untuk semua pemain politik mengambil pendekatan sulh ini – permainan politik dan prinsip agama tidak boleh dipisah-pisahkan.

PROSES MELALUI DEWAN PARLIMEN

Sekiranya perundingan sebegini tidak berupaya menyelesaikan krisis, maka mekanisme demokrasi berparlimen boleh berlaku dalam Dewan Parlimen melalui undi tidak percaya (sila rujuk paparan saya sebelum ini).

Sekiranya undi tidak percaya diluluskan, maka Perdana Menteri tiada pilihan, kecuali menyembah maklum kepada Yang di-Pertuan Agong berkenaannya.

Pada ketika ini peranan raja berperlembagaan boleh bermula.

Perdana Menteri hendaklah meletak jawatan atau meminta Yang di-Pertuan Agong membubarkan Dewan menurut Perkara 43(4) Perlembagaan Persekutuan.

Sekiranya Perdana Menteri enggan meletakkan jawatan dan meminta Yang di-Pertuan Agong membubarkan Parlimen, tetapi Yang di-Pertuan Agong enggan membubarkan Dewan, maka Perdana Menteri hendaklah meletakkan jawatan.

Mungkin pembubaran Parlimen demi melaksanakan pilihan raya umum bukan pilihan terbaik bagi negara pada ketika ini akibat daripada penyebaran pandemik COVID-19.

Pilihan Raya negeri Sabah pada 26 Oktober lepas menjadi bukti.

Namun, sekiranya pembubaran Dewan adalah pilihan terbaik bagi negara, maka seluruh jentera perlu bersiap siaga untuk Pilihan Raya Umum.

Berbalik kepada undi tidak percaya, secara amalannya, agak sukar untuk undi tidak percaya dibahaskan.

Peraturan 15 Peraturan Mesyuarat Dewan Rakyat memperuntukkan supaya urusan kerajaan didahulukan, kecuali seorang Menteri membuat usul di bawah sub-Perturan 14(2) bagi membolehkan urusan ahli persendirian diangkat ke agenda mesyuarat yang lebih awal.

Sekiranya ini berlaku, masih ada kemungkinan untuk usul undi tidak percaya itu dibahaskan dalam Dewan.

Dengan itu, krisis demokrasi berparlimen ini boleh diselesaikan melalui proses demokrasi berparlimen itu sendiri.

Sekiranya undi tidak percaya itu gagal mendapat sokongan majoriti, ia sekali gus membuktikan Perdana Menteri mempunyai kepercayaan majoriti ahli Dewan Rakyat dan beliau boleh kekal menjawat jawatan Perdana Menteri.

Satu lagi proses demokrasi berparlimen yang boleh berlaku dalam Dewan ialah dengan tidak meluluskan Rang Undang-Undang yang diperkenalkan oleh pihak kerajaan.

Sekiranya ini berlaku, ia menunjukkan Perdana Menteri hilang kepercayaan.

Tindakan yang perlu dilakukan oleh Perdana Menteri ialah menyembah maklum kepada Yang di-Pertuan Agong.

Perdana Menteri mempunyai pilihan seperti yang nyatakan dalam 43(4) di atas.

Walaupun begitu, proses ini mungkin tidak menjadi popular kerana tindakan tidak menyokong Rang Undang-Undang (RUU) yang kelihatan prihatin atau baik kepada rakyat akan memberi kesan tidak baik kepada batuan(mileage) politik mereka.

Namun, sekiranya Rang Undang-Undang berjaya diluluskan, ini bermakna Perdana Menteri mempunyai kepercayaan majoriti.

PERDANA MENTERI INTERIM

Adakah lantikan Perdana Menteri interim boleh menjadi pilihan?

Ketika jawatan Perdana Menteri masih berisi, Perdana Menteri interim tidak boleh dilantik.

Perdana Menteri interim ini bermaksud Perdana Menteri yang dilantik bagi jangka masa tertentu sahaja sehingga Perdana Menteri baharu dilantik.

Perdana Menteri interim hanya boleh dilantik apabila jawatan Perdana Menteri telah kosong.

Walaupun Yang di-Pertuan Agong perlu melantik seorang Perdana Menteri untuk maksud seketika atau sementara (interim) sahaja, lantikan itu dibuat menurut Perkara 43(2)(a).

Namun, komplikasi perundangan mungkin berlaku dalam lantikan Perdana Menteri sementara ini kerana syarat dalam Perkara 43(2)(a) ialah seseorang itu juga perlu, pada hemat baginda, mungkin mempunyai kepercayaan majoriti ahli Dewan.

HILANG KEPERCAYAAN DI LUAR DEWAN

Selain daripada proses demokrasi dalam Dewan, keadaan hilang kepercayaan kepada Perdana Menteri juga boleh berlaku di luar Dewan apabila wujudnya keadaan luar biasa atau extraneous circumstances.

Dalam pengalaman Malaysia, keadaan luar biasa ini berlaku apabila ahli Parlimen menukar kepercayaan, sama ada dengan bertukar parti, atau bertukar kepercayaan, walaupun tidak menukar parti.

Tukar parti dapat dilihat dalam peristiwa di negeri Terengganu (1961), Sabah (1994/1995) dan Perak (2009).

Pada peringkat Persekutuan, peristiwa Februari 2020 menunjukkan perpecahan parti Perdana Menteri dan parti gabungan.

Bagi Raja Berperlembagaan keadaan luar biasa ini adalah amat genting kerana ia berkehendakkan keseimbangan antara amalan demokrasi berparlimen dan raja berperlembagaan, yang mana garis pemisah antara keduanya amat nipis.

Sekiranya tergelincir, ia mengakibatkan campur tangan Raja Berperlembagaan dalam demokrasi berparlimen.

Keadaan ini tidak boleh berlaku kerana ia akan menjejaskan institusi beraja itu sendiri.

KAEDAH SIMPANAN

Selain daripada proses demokrasi berparlimen terdapat dua kaedah “simpanan” bagi menyelesaikan krisis demokrasi berparlimen; iaitu memprorog Parlimen dan membuat proklamasi darurat.

Kedua-dua ini adalah kuasa tersimpan yang kekal di bawah prerogatif Raja Berperlembagaan.

Kuasa ini boleh dilakukan hanya apabila keadaan genting dan jalan penyelesaian lain secara demokratik menemui jalan buntu.

(1) Memprorog parlimen bermaksud memberhentikan parlimen. Ia adalah ciri biasa bagi Perlembagaan model Westminster.

Ia adalah kuasa Yang di-Pertuan Agong sebagaimana termaktub dalam Perkara 55

(2) Kuasa tersimpan ini tidak dinyatakan secara langsung supaya dilaksanakan atas nasihat.

Ia adalah kuasa Yang di-Pertuan Agong di bawah perutukan berkaitan Badan Perundangan.

Walaupun begitu, ia sering dikaitkan dengan Perkara 40, iaitu Yang di-Pertuan Agong bertindak atas nasihat.

Walaupun begitu, perlu diberikan perhatian, Perkara 40 adalah peruntukan dalam Bab Badan Eksekutif dan Perkara 55 adalah berkaitan Badan Perundangan yang mana Yang di-Pertuan Agong adalah satu daripada tiga komponen Parlimen.

Walaupun memprorog Parlimen dibenarkan oleh undang-undang, namun prinsip asal demokrasi, iaitu kerajaan bertanggungjawab dan keluhuran Perlembagaan tetap menjadi kayu pengukur.

Kerajaan hendaklah mengambil kira prinsip bertanggungjawab kepada Parlimen walaupun tiada sidang parlimen.

(3) Pengisytiharan darurat adalah juga kaedah tersimpan. Ia adalah pengisytiharan oleh Yang di-Pertuan Agong di bawah Perkara 150.

Pengisytiharan boleh dibuat setelah baginda berpuas hati berlakunya darurat besar yang menggugat keselamatan dan kehidupan ekonomi negara, atau ketenteraman awam.

Pengisytiharan darurat pernah dibuat dua kali dalam hal berkaitan kemelut demokrasi berparlimen pada peringkat negeri, iaitu di Sarawak dan Kelantan.

PENUTUP

Walau apapun, proses demokrasi atau kuasa tersimpan yang diambil ia hendaklah sentiasa mengutamakan keselamatan dan kemakmuran rakyat serta negara lebih-lebih lagi dalam keadaan semasa.

Prof Dr Shamrahayu A Aziz
Pakar Perlembagaan

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Representasi Ahmad Zahid mohon gugur 47 pertuduhan belum diputuskan: AGC

KUALA LUMPUR, 14 Muharam 1445H, Selasa – Mahkamah Tinggi di sini hari ini diberitahu bahawa representasi dikemukakan Timbalan Perdana Menteri, Datuk Seri Dr Ahmad Zahid Hamidi untuk menggugurkan 47 pertuduhan pecah amanah, rasuah dan pengubahan wang haram membabitkan dana Yayasan Akalbudi (YAB) yang dihadapinya masih belum diputuskan.

Ketua Bahagian Perbicaraan dan Rayuan Jabatan Peguam Negara (AGC), Datuk Mohd Dusuki Mokhtar berkata, AGC masih menunggu hasil siasatan lanjut daripada Pasukan Petugas Khas Suruhanjaya Pencegahan Rasuah Malaysia (SPRM) berhubung bukti baharu yang dikemukakan pihak pembelaan.

“Pasukan petugas khas sedang menjalankan siasatan. Tiada lagi keputusan mengenai siasatan tersebut,” katanya pada perbicaraan kes dihadapi Ahmad Zahid di hadapan Hakim Datuk Collin Lawrence Sequerah (kini Hakim Mahkamah Rayuan).

Ahmad Zahid, 70, mengemukakan representasi melebihi 200 muka surat mengandungi isu kompleks yang dihantar kepada Peguam Negara Tan Sri Idrus Harun sebagai asas untuk pertimbangan agar pertuduhan dihadapinya digugurkan.

Representasi kali pertama dihantar Januari lepas manakala representasi baharu dengan beberapa fakta serta bukti baharu berhubung pertuduhan itu dihantar kepada AGC pada Februari lepas.

Representasi itu turut disertakan surat bertarikh 20 Februari lepas daripada Ketua Pesuruhjaya SPRM Tan Sri Azam Baki yang memaklumkan agensi itu melakukan siasatan lanjut terhadap fakta dan bukti baharu yang dikemukakan oleh pihak pembelaan.

Prosiding hari ini turut disertai Timbalan Pendakwa Raya, Abdul Malik Ayob manakala peguam Datuk Hisyam Teh Poh Teik, mewakili Ahmad Zahid.

Ahmad Zahid tiba di mahkamah kira-kira 8.30 pagi.

Ahmad Zahid yang juga Menteri Kemajuan Desa dan Wilayah berdepan 47 pertuduhan iaitu 12 bagi pecah amanah, lapan berhubung rasuah dan 27 pertuduhan pengubahan wang haram membabitkan puluhan juta ringgit dana milik YAB.

Perbicaraan kemudian diteruskan dengan pihak pendakwaan menyoal balas saksi pembelaan keenam, Pegawai khas Ahmad Zahid, Datuk Mohd Kamal Abdullah, 66. – Bernama


Jenazah 3 mangsa banjir di Baling selamat dikebumikan

BALING, 6 Zulhijjah 1443H, Rabu – Jenazah tiga mangsa banjir bersama janin berusia empat bulan yang terkorban dalam bencana itu yang berlaku di daerah ini selamat dikebumikan di Tanah Perkuburan Kampung Charuk Bemban Dalam di sini kira-kira pukul 5.30 pagi tadi.

Jenazah ibu yang hamil empat bulan, Nurul Anis Abu Hassan, 23, bersama janinnya serta ibu mentuanya yang lumpuh Salmah Mat Akib, 53, dan adik iparnya Khairul Ikhwan Nor Azman, 14, tiba di pekarangan Surau Al-Istiqamah, Kampung Charuk Bemban Dalam pada 4.25 pagi.

Jenazah janin itu didukung bapanya Muhammad Khairul Asyraf Nor Azman, 24, sebelum dibawa masuk ke dalam surau untuk disolatkan.

Suasana pilu dan sedih menyelubungi upacara pengebumian apabila kira-kira 200 orang yang hadir kelihatan sebak sewaktu diberikan peluang terakhir untuk menatap wajah jenazah sebelum dikebumikan.

Bernama sebelum ini melaporkan tiga maut termasuk ibu hamil empat bulan selepas rumah mereka dihanyutkan air dalam tragedi banjir dan kepala air di Kampung Iboi dekat sini Isnin lepas.

Mayat Nurul Anis dan ibu mentuanya yang lumpuh itu ditemukan dalam keadaan berpelukan di bawah timbunan pokok kira-kira 100 meter dari tapak rumah mereka yang dihanyutkan itu kira-kira pukul 9.30 pagi semalam.

Mangsa ketiga, Khairul Ikhwan pula ditemukan pada 11.55 pagi di bawah timbunan pokok yang tidak jauh daripada mayat ibu dan kakak iparnya dijumpai. – Bernama


Maghribi tolak hubungan normalisasi dengan Israel

RABAT, 5 Muharram 1442H, Isnin – Kerajaan Maghribi menolak untuk mengadakan hubungan normalisasi dengan negara haram Israel.

Perdana Menteri Maghribi, Saad Dine El Otmani menegaskan perkara itu menjelang lawatan penasihat kanan Amerika Syarikat (AS) Jared Kushner ke negara Arab.

“Kami menolak normalisasi dengan entiti Zionis kerana ini akan memberi peluang kepada mereka untuk melangkah lebih jauh dalam melanggar hak-hak rakyat Palestin,” katanya di hadapan parti PJD pada Ahad.

Kushner dijangka melakukan lawatan ke Maghribi dalam masa terdekat sebagai salah satu rancangan ‘lawatan berbilang kaum ke Timur Tengah’, yang bertujuan menggalakkan perdamaian Arab-Israel.

Sebelum ini, Trump mengumumkan perjanjian antara Israel dan Emiriah Arab Bersatu (UAE) untuk menormalkan hubungan.

UAE adalah negara Teluk pertama dan negara Arab ketiga yang membentuk hubungan diplomatik dengan Israel selepas Mesir dan Jordan.

Arab Saudi menegaskan, negara itu tidak akan mengikut jejak langkah UAE yang mengadakan perjanjian normalisasi dengan Israel.

Maghribi dan Israel memulakan hubungan peringkat rendah pada 1993 setelah perjanjian damai Israel Palestin dicapai.

Bagaimanapun, Rabat menghentikan hubungan dengan rejim Zionis itu selepas pemberontakan Palestin pada tahun 2000. -Agensi


Arab Saudi kesan kes pertama XBB Omicron

RIYADH, 28 Rabiulawal 1444H, Selasa – Pihak Berkuasa Awam Arab Saudi (Weqaya) mengesan subvarian XBB Omicron dalam senarai sampel individu yang disahkan positif COVID-19.

Menerusi pengumuman itu, Weqaya mengesahkan pemantauan berterusan dibuat terhadap mutan virus berkenan, berikutan sub-varian Omicron BA5 dan BA2 mendominasi lebih 75 peratus sampel positif wabak terbabit.

Operasi pemantauan untuk penyakit pernafasan dilakukan, termasuk mengenal pasti strain influenza dalam kes jangkitan yang disahkan.

Menurut Weqaya, virus influenza B mewakili jenis biasa di Arab Saudi pada masa ini, diikuti oleh sub-jenis virus influenza A H1N1 dan H3N2.

Pihak berkuasa mengesahkan bahawa kes penyakit pernafasan dan selesema bermusim – termasuk COVID-19 – menjadi aktif berikutan perubahan musim sejuk.

Bagaimanapun, tahap simptom bagi setiap individu berbeza antara satu sama lain berdasarkan sistem imuniti masing-masing.

Weqaya juga menjangkakan kes jangkitan meningkat untuk tempoh mendatang, terutama bagi golongan berisiko dan tidak menerima vaksinasi.

“Setiap orang mesti melengkapkan dos vaksin COVID-19 mereka, dos penggalak serta dos vaksin influenza bermusim, terutama bagi mereka yang mempunyai faktor risiko komplikasi seperti warga emas dan berpenyakit kronik,” katanya.

Pada masa sama, Weqaya turut menggesa keperluan mematuhi langkah-langkah pencegahan terhadap jangkitan pernafasan termasuk membasuh tangan, memakai pelitup muka di tempat sesak dan mengasingkan diri jika bergejala.-  Agensi


Gempa bumi: Suami terkorban, ibu rayu cari anak perempuan

ISTANBUL,27 Rejab 1444H, Ahad – Seorang wanita yang kehilangan suami dan dua anak lelaki dalam kejadian gempa di selatan Turkiye kini mencari anak perempuannya.

Cigdem Guler yang mengalami kecederaan dalam gempa yang menggegarkan daerah Hatay kini ditempatkan di sebuah hospital di Istanbul.

Guler yang masih trauma dalam kejadian mengakui sedih selepas mengetahui suami dan dua anak lelakinya terkorban namun dalam masa sama mengakui risau dan tertanya-tanya nasib dengan keadaan anak perempuannya, Nevin.

Wanita berusia 37 tahun itu menjelaskan,ketika kejadian gempa bumi, anak perempuannya berada di Poliklinik Psikiatri di Hospital Antakya sejak 27 januari lalu.

Bagaimanapun sehingga kini tiada rekod menunjukkan anak perempuannya ditemui menerusi senarai mangsa-mangsa yang berjaya diselamatkan.

Mengimbas semula kejadian gempa yang berlaku, wanita itu memberitahu dia terperangkap di bawah runtuhan selama 40 jam sebelum berjaya diselamatkan.

“Saya sangat bersyukur kerana masih boleh bernafas lagi, tetapi hati saya hancur selepas mengetahui suami dan dua nak lelaki kesayangan terkorban.

“Namun kini saya berharap anak perempuan saya ditemui selamat, bantulah saya mencari kerana dia sahaja harapan saya,” katanya.

Sehingga kini lebih 41,642 penduduk terkorban dan lebih 108,000 yang cedera dalam tragedi gempa yang melanda selatan Turki pada 6 Februari lalu. – Agensi


Cubaan seludup arak gagal

BANGI, 10 Muharram 1442H, Sabtu – Pasukan Gerakan Am (PGA) Batalion 4 menahan seorang lelaki tempatan selepas pemeriksaan menemui minuman keras seludup pelbagai jenama bernilai lebih RM400,000 dalam serbuan di Kilometer 19.2 Klang-Shah Alam, Klang, kelmarin.

Pegawai Pemerintah Batalion 4 PGA, Superintendan Zulafendy Hassan berkata, operasi sepasukan anggota Batalion 4 PGA Semenyih itu bertindak menahan lori yang dilihat mencurigakan dengan membawa muatan lampin pakai buang kira-kira jam 8 malam.

“Siasatan mendapati lori terbabit mengisytiharkan membawa muatan lampin pakai buang. Pemeriksaan kemudian membongkar penemuan 373 kotak minuman keras pelbagai jenama dipercayai diseludup yang dianggarkan bernilai RM407,802.26.

“Kita merampas lori terbabit dan menahan seorang lelaki tempatan berusia 39 tahun. Tangkapan dan rampasan dibawa ke Balai Polis Klang untuk siasatan lanjut di bawah Akta Kastam 1967,” katanya seperti dilapor Sinar Harian hari ini.

Zulafendy percaya kejayaan rampasan itu dapat melumpuhkan satu sindiket pengedaran minuman keras tidak bercukai di sekitar Klang dan Kuala Lumpur.


‘Perkampungan’ haram warga asing di Cyberjaya diserbu

CYBERJAYA, 26 Syawal 1442H, Isnin – Seramai 156 warga asing ditahan dalam operasi bersepadu di sebuah ‘perkampungan’ rumah kongsi dilengkapi elektrik dan air yang dicuri di kawasan tanah terbiar di Cyberjaya, malam tadi.

Ketua Pengarah Imigresen Datuk Khairul Dzaimee Daud berkata dalam serbuan selama tiga jam bermula kira-kira 11 malam itu, seramai 202 warga asing diperiksa termasuk 12 wanita berusia lingkungan 23 hingga 50 tahun dan dua kanak-kanak berusia bawah empat tahun yang terdiri daripada warga Indonesia, Myanmar, Pakistan, Bangladesh, Pakistan dan India.

Beliau berkata mereka yang ditahan kerana kesalahan tidak mempunyai dokumen perjalanan yang sah dan dibawa ke pusat saringan Jabatan Imigresen Malaysia di Putrajaya untuk tindakan lanjut.

Katanya serbuan ke atas penempatan haram yang turut mempunyai kedai kopi dan gunting rambut itu dijalankan dengan kerjasama pasukan Polis Diraja Malaysia, Angkatan Pertahanan Awam Malaysia, Jabatan Pendaftaran Negara dan Jabatan Tenaga Kerja, hasil risikan selama tiga bulan.

“Penempatan ini berpotensi menjadi punca penularan COVID-19 kerana tiada pematuhan prosedur operasi standard Perintah Kawalan Pergerakan (PKP) seperti penjarakan fizikal dan melakukan aktiviti berkumpulan,” katanya dalam sidang media selepas selepas operasi berkenaan di sini, hari ini.

Dalam perkembangan lain, Dzaimee menafikan dakwaan bahawa pihaknya hanya mengambil tindakan terhadap pendatang tanpa izin namun tidak menahan atau mendakwa majikan di mahkamah.

“Dakwaan ini tidak benar kerana pada 2019, sebanyak 1,059 majikan yang telah kita hadapkan ke mahkamah atas pelbagai kesalahan di bawah Akta Imigresen dengan jumlah denda RM19.3 juta,” katanya.

Beliau berkata pada tahun lepas, 130 majikan dituduh di mahkamah atas pelbagai kesalahan dengan jumlah denda bernilai lebih RM10 juta.

Sementara pada tahun ini, setakat bulan lepas, Dzaimee berkata 130 majikan didakwa dengan denda dikenakan berjumlah RM3.2 juta. – Bernama


SPR perlu RM1.2 bilion jika adakan pilihan raya umum mengejut

KUALA LUMPUR, 22 Zulhijjah 1441H, Rabu  – Persidangan Dewan Rakyat hari ini diberitahu sebanyak RM1.2 bilion diperlukan oleh Suruhanjaya Pilihan Raya (SPR) jika pilihan raya umum mengejut diadakan dalam tempoh penularan COVID-19 sekarang.

Menteri di Jabatan Perdana Menteri (Parlimen dan Undang-Undang), Datuk Takiyuddin Hassan berkata, jumlah itu adalah anggaran untuk melaksanakan proses pilihan raya dengan mengambil kira prosedur operasi standard (SOP) bagi mencegah penularan COVID-19.

“SPR memaklumkan sekiranya kerajaan adakan pilihan raya snap (mengejut) untuk seluruh negara pada masa ini, pasca-COVID-19, dianggarkan perbelanjaan sebanyak RM1.2 bilion diperlukan,” katanya menggulung perbahasan Rang Undang-undang Perbekalan Tambahan (2019) 2020 peringkat jawatankuasa bagi Jabatan Perdana Menteri di sini.

Beliau turut memberitahu Dewan Rakyat, daripada RM15 juta yang diterima SPR bagi 2019, sebanyak RM12,946,353.50 dibelanjakan untuk pelaksanaan lima pilihan raya kecil (PRK) iaitu PRK Parlimen Cameron Highlands, Parlimen Sandakan dan Parlimen Tanjung Piai serta Dewan Undangan Negeri (DUN) Semenyih dan DUN Rantau.

Dalam pada itu, Takiyuddin berkata, kerajaan berhasrat mewujudkan dasar baharu berhubung penggunaan perkhidmatan Jabatan Peguam Negara bagi mewakili SPR dalam kes petisyen pilihan raya.

Beliau berkata, ini kerana daripada jumlah RM15 juta itu, sebanyak RM400,000 digunakan SPR bagi membiayai khidmat peguam swasta dalam hal berkaitan petisyen pilihan raya.

“Jabatan Peguam Negara dalam pentadbiran kerajaan terdahulu (Pakatan Harapan) telah memutuskan SPR tidak boleh menggunakan perkhidmatan Jabatan Peguam Negara kes petisyen pilihan raya dan perlu lantik peguam swasta.

“Kerajaan sekarang ini (Perikatan Nasional) berpandangan Jabatan Peguam Negara mempunyai kepakaran dalam menguruskan kes petisyen pilihan raya,” katanya.- Bernama


Azlan Man didakwa lima tuduhan tuntutan palsu lebih RM1.18 juta

KANGAR, 19 Ramadan 1444H, Isnin – Bekas Menteri Besar Perlis, Datuk Seri Azlan Man mengaku tidak bersalah di Mahkamah Sesyen di sini hari ini, terhadap lima pertuduhan berkaitan tuntutan palsu bagi kemudahan cuti seberang laut berjumlah lebih RM1.18 juta antara 2013 dan 2017.

Azlan, 64, membuat pengakuan itu sebaik pertuduhan dibacakan terhadapnya di hadapan Hakim Norsalha Hamzah.

Mengikut kesemua pertuduhan, Azlan sebagai ejen kerajaan negeri Perlis iaitu Menteri Besar Perlis didakwa menggunakan beberapa dokumen mengandungi butiran palsu bagi membuat tuntutan kemudahan Cuti Seberang Laut ke London, United Kingdom sedangkan tidak ada perjalanan seperti yang dituntut tersebut.

Dokumen itu antaranya invois dan sebut harga tiket penerbangan pergi balik dan hotel penginapan yang dikeluarkan Sri Kedawang Travel & Tours (W) Sdn Bhd dan Aidil Travel & Tours Sdn Bhd, selain Pesanan Kerajaan Negeri Perlis (borang AM 75E) yang didakwa digunakan bagi membuat tuntutan kos tiket penerbangan, hotel penginapan dan pengangkutan.

Kesemua kesalahan didakwa dilakukan di Pejabat Setiausaha Kerajaan Negeri Perlis, Kompleks Dewan Undangan Negeri, Persiaran Wawasan di sini, antara Disember 2013 hingga Disember 2017.

Bagi semua pertuduhan itu, dia didakwa mengikut Seksyen 18 Akta Suruhanjaya Pencegahan Rasuah Malaysia 2009 (Akta 694) yang boleh dihukum di bawah Seksyen 24(2) akta sama.

Sabit kesalahan, boleh dipenjarakan selama tempoh tidak melebihi 20 tahun dan denda tidak kurang daripada lima kali ganda jumlah atau nilai butir matan palsu atau silap itu atau RM10,000 mengikut mana-mana lebih tinggi.

Mahkamah kemudian membenarkan Azlan dikenakan jaminan RM50,000 bagi semua pertuduhan dengan seorang penjamin dan pasport perlu diserahkan kepada mahkamah.

Azlan diwakili peguam Burhanudeen Abdul Wahid manakala pendakwaan dikendalikan Timbalan Pendakwa Raya SPRM Ahmad Akram Gharib.

Sementara itu, Ahmad Akram memohon mahkamah menetapkan tarikh sebutan kes dalam tempoh sebulan ini memandangkan Azlan turut dijangka berhadapan dengan lima pertuduhan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001 (Akta 613) di Mahkamah Kuala Lumpur pada Rabu ini.

Beliau turut mencadangkan agar perbicaraan kes di bawah Seksyen 18, Akta SPRM 2009 di Mahkamah Sesyen Kangar dipindahkan ke Mahkamah Kuala Lumpur bagi memudahkan proses perbicaraan di bawah kedua-dua akta yang dihadapi tertuduh.

Mahkamah kemudian menetapkan 12 Mei ini sebagai tarikh sebutan kes. – Bernama


Amaran hujan berterusan di Sarawak ditamatkan

BANGI, 18 Jamadilakhir 1443H, Jumaat – Keadaan cuaca di beberapa daerah di negeri Sarawak dijangka bertambah baik, menurut Jabatan Meteorologi Malaysia (Met Malaysia) dalam kenyataan, hari ini.

Ini membabitkan Kuching, Serian, Samarahan, Sri Aman, Kapit (Belaga), Miri (Beluru, Telang Usan, Miri dan Marudi) serta Limbang.

Sehubungan itu, Ketua Pengarah Met Malaysia berkata, amaran hujan berterusan yang dikeluarkan pada 4.20 petang semalam untuk kawasan-kawasan berkenaan ditamatkan.

“Orang ramai boleh mendapatkan maklumat cuaca terkini melalui laman web rasmi Jabatan, aplikasi mobil myCuaca dan laman media sosial rasmi jabatan.

“Talian hotline Met Malaysia 1-300-22-1638 boleh dihubungi bagi sebarang pertanyaan lanjut,” katanya.

Terdahulu, Met Malaysia mengeluarkan amaran ribut petir, hujan lebat dan angin kencang di Sarawak dan Sabah yang dijangka sehingga 6 petang ini.

Ia membabitkan Sarikei (Pakan dan Julau), Sibu, Kapit (Song dan Kapit), Bintulu (Tatau), Miri (Beluru, Telang Usan dan Marudi) serta Limbang di Sarawak.

Sementara di Sabah pula amaran itu dijangka menjejaskan Pantai Barat (Papar, Putatan, Panampaang, Kota Kinabalu dan Tuaran), Tawau (Lahad Datu) dan Sandakan (Tongod dan Kinabatangan).

Met Malaysia berkata, amaran itu dikeluarkan apabila terdapat tanda-tanda menunjukkan ribut petir dengan intensiti hujan melebihi 20mm/jam yang hampir atau dijangka berlaku melebihi sejam.

Katanya, amaran ribut petir itu adalah amaran jangka pendek yang sah dalam tempoh tidak melebihi enam jam untuk satu-satu keluaran.


32 mangsa terperangkap dalam kejadian kepala air di Lata Ulu Kasar

KUALA TERENGGANU, 6 Safar 1444H, Sabtu – Sebanyak 32 individu termasuk 13 kanak-kanak terperangkap dalam kejadian kepala air di Lata Ulu Kasar, Sungai Tong di Setiu petang semalam.

Ketua Polis Daerah Setiu DSP Afandi Hussin berkata dalam kejadian kira-kira 5.30 petang, fenomena kepala air itu melanda tempat orang ramai beriadah, mandi manda dan berkhemah sehingga menyebabkan enam kereta turut terperangkap.

Katanya, ketika pasukan penyelamat tiba di kawasan rekreasi berkenaan pada 6.30 petang, didapati tempat kejadian tidak dapat dimasuki akibat arus deras.

“Kejadian berpunca daripada kepala air dari bahagian hulu Sungai Ulu Kasar akibat hujan lebat menyebabkan mangsa dan kenderaan terperangkap.

“Mangsa terperangkap terdiri daripada tujuh lelaki dewasa, 12 perempuan dewasa serta 13 kanak-kanak dan mereka telah diselamatkan oleh orang awam yang berada di tempat kejadian,” katanya dalam kenyataan awal pagi ini.

Beliau berkata semua mangsa dibawa ke Masjid Merbau Menyusut Sungai Tong pada 8.40 malam oleh pihak polis, bomba serta orang awam untuk proses dokumentasi dan didapati tiada mangsa yang hilang atau lemas.

Afandi berkata pihaknya turut menasihati semua mangsa terlibat untuk mendapatkan rawatan lanjut di hospital. – Bernama


Lanjutan PKPB: Bicara kes 1MDB Najib ditangguh ke 14 Disember

KUALA LUMPUR, 23 Rabiulawal 1442H, Isnin – Perbicaraan kes rasuah Datuk Seri Najib Tun Razak membabitkan 1Malaysia Development Berhad (1MDB) yang dijadualkan esok, ditangguh sekali lagi berikutan lanjutan Perintah Kawalan Pergerakan Bersyarat (PKPB).

Timbalan Pendakwa Raya Ahmad Akram Gharib memberitahu pemberita bahawa mahkamah menetapkan 14 hingga 17 Disember untuk menyambung semula perbicaraan itu yang sepatutnya berlangsung esok hingga 12 November di hadapan Hakim Mahkamah Tinggi Collin Lawrence Sequerah.

“Kami telah dimaklumkan mengenai tarikh baharu perbicaraan itu oleh Timbalan Pendaftar Mahkamah Tinggi Farah Azura Mohd Saad melalui e-mel pagi ini,” katanya.

Apabila perbicaraan disambung semula, pihak pembelaan dijangka meneruskan soal balas ke atas bekas Ketua Pegawai Eksekutif 1MDB Mohd Hazem Abdul Rahman.

Pada 5 Oktober, mahkamah menangguhkan perbicaraan ke 19 Oktober selepas membenarkan permohonan pasukan pembelaan untuk menunda kes berkenaan kerana bekas perdana menteri itu menjalani kuarantin dua minggu selepas pulang berkempen untuk Pilihan Raya Negeri di Sabah bulan lepas.

Mahkamah kemudian menjadualkan semula tarikh perbicaraan kepada esok susulan pelaksanaan PKPB.

Najib, 67, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 tuduhan pengubahan wang haram membabitkan jumlah wang yang sama. – Bernama


Campur tangan mahkamah mampu tangani masalah ceroboh tanah

Oleh Zuhayati Yazid

BANGI, 9 Rabiulawal 1443H, Sabtu – Tiada cara lain yang lebih mudah melainkan mendapatkan injuksi dari mahkamah supaya masalah pencerobohan tanah secara haram dapat dihentikan pada masa hadapan.

Pandangan itu dikeluarkan pakar perundangan, Prof Dr Nik Ahmad Kamal Nik Mahmood berhubung isu pencerobohan tanah yang semakin kerap berlaku dewasa ini.

“Isu ini melibatkan kes hak pemilikan tanah dan undang-undang tanah, sebaiknya masalah ini diselesaikan dengan mudah di mahkamah.

“Pemilik tanah perlu mendapatkan daripada perintah injuksi daripada mahkamah berhubung kes pencerobohan tanah secara haram.

“Ia juga bertujuan supaya dapat menghentikan atau menghalang pencerobohan tanah itu diteruskan,” katanya ketika dihubungi Ismaweb.net, hari ini.

Beliau berkata demikian sebagai mengulas kes pencerobohan tanah secara haram milik Yayasan Kubra di Rawang dengan pembinaan kuil-kuil kecil selepas mendakwa tanah berkenaan sebagai terbiar.

Mengulas lanjut, Prof Kamal berkata, pemilik perlu ke mahkamah segera dan perkara ini boleh diselesai cara baik serta mudah.

“Permasalahan ini kalau dibincang secara mulut hanya menyebabkan perbalahan sebab itu lebih baik selesai di mahkamah yang mempunyai hitam putih yang jelas,” katanya lagi.

Isu pencerobohan secara haram berkenaan menjadi tular di media sosial selepas pemilik kuil menuntut sejumlah pampasan selepas pemilik Yayasan Kubra meminta pihak kuil mengosongkan kawasan tanah yang diceroboh secara haram.

Tanah milik Yayasan Kubra itu dalam perancangan untuk dibangunkan Pondok Hijrah Muslimah, iaitu sebuah rumah perlindungan wanita dalam tempoh dua tahun akan datang.


‘Dulu MN patah sebelah, sekarang patah satu lagi’

KUALA NERUS, 23 Syaaban 1444H, Khamis – Presiden UMNO, Datuk Seri Ahmad Zahid Hamidi berkata, parti itu akan terus mengambil sikap ‘husnuzon‘ (bersangka baik) terhadap Muafakat Nasional (MN).

Beliau berkata, pihaknya perlu sentiasa bersangka baik kerana apa sahaja boleh berlaku dalam politik, namun pada masa ini pihaknya hanya mahu memfokuskan kepada usaha mengukuhkan Kerajaan Perpaduan.

“Dalam pakatan besar ini, terdapat 20 parti politik dari Semenanjung, Sabah dan Sarawak… Yang penting kukuhkan ini dahulu.

“Soal MN bergantung kepada siapa yang akan memimpin parti, yang ambil jalan untuk ‘mufarakah‘ (keluar), tapi mungkin jika ada pertukaran pemimpin, hala tuju akan berubah,” katanya selepas Sesi Pengenalan Calon Pemilihan UMNO Peringkat Negeri Terengganu.

Timbalan Perdana Menteri itu berkata demikian ketika diminta mengulas mengenai perkembangan terkini MN yang dibentuk pada 2019 melibatkan kerjasama atara UMNO dan PAS.

Ditanya adakah MN telah berkubur, beliau berkata: “Ia masih di air tapi sama ada masih timbul atau tenggelam bergantung kepada kekuatan kakinya yang telah patah. Dulu patah sebelah, sekarang patah satu lagi,” katanya.

Sementara itu Ahmad Zahid berkata, pada masa ini pihaknya akan terus mengambil pendekatan berfikiran secara progresif demi kepentingan ummah. – Bernama


Ambulans bawa pesakit COVID-19 terbalik

ALOR SETAR, 27 Syaaban 1442H, Jumaat – Sebuah ambulans Kementerian Kesihatan Malaysia (KKM) yang membawa seorang pesakit COVID-19 terbalik selepas terlibat dalam kemalangan dengan sebuah kereta di persimpangan lampu isyarat di Jalan Langgar, berdekatan Plaza Tol Alor Setar Utara, di sini, petang tadi.

Pengarah Kesihatan Negeri Kedah, Dr Mohd Fikri Ujang berkata, ambulans itu yang turut dinaiki empat petugas KKM sedang dalam perjalanan membawa pesakit tersebut dari Baling ke Hospital Sultanah Bahiyah (HSB), di sini bagi rawatan COVID-19.

“Ambulans dinaiki seorang doktor dan seorang jururawat dan mereka tidak mengalami sebarang kecederaan, manakala pemandu dan pembantu perubatan mengalami kecederaan ringan. Pesakit COVID-19 itu pula iaitu seorang wanita juga mengalami kecederaan ringan.

“Dua mangsa yang menaiki sebuah lagi kenderaan yang terlibat dalam kemalangan itu turut cedera ringan dan telah dibawa ke hospital untuk tindakan lanjut,” katanya ketika dihubungi Bernama di sini, hari ini.

Sementara itu, Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima laporan berhubung kemalangan itu pada 5.55 petang tadi.

“Anggota dan jentera dari Balai Bomba dan Penyelamat Alor Setar tiba di lokasi dua minit kemudian. Terdapat lima mangsa yang menaiki ambulans berkenaan.

“Terdapat dua mangsa di dalam kereta jenis Proton Exora. Mangsa lelaki berusia 40-an mengalami cedera ringan di dada dan mangsa wanita berusia 30-an cedera ringan di bahu,” katanya dalam kenyataan di sini, hari ini.

Sementara itu, Ketua Polis Daerah Kota Setar, ACP Ahmad Shukri Mat Akhir mengesahkan menerima laporan berhubung kemalangan itu. – Bernama


Mana MP Melayu ketika bangsa dihimpit, ditekan?

BANGI, 8 Muharram 1442H, Khamis – Sehingga kini masih belum ternampak kelibat Ahli Parlimen Melayu yang bersungguh-sungguh memperjuangkan masa depan agama, bangsa dan negara.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin mendakwa, dalam banyak hal, kerajaan masih tunduk kepada tekanan yang diberikan oleh sesetengah pihak terutamanya dalam kalangan mereka yang ‘memegang ekonomi’ negara.

“Lihatlah isu pekebun durian haram yang telah beroperasi sejak puluhan tahun yang lalu, isu pendidikan vernakular dengan bantuan kepada Sekolah Jenis Kebangsaan Cina (SJKC) dan jutaan ringgit kepada Universiti Kolej TAR, pengiktirafan Sijil Peperiksaan Bersepadu (UEC) dan banyak lagi.

“Siapakah yang akan perjuangkan agenda bangsa Melayu dan Bumiputera? Adakah agenda ini dianggap rasis dan ekstrim?,” soalnya menerusi hantaran di Facebook, hari ini.

Pada masa sama, Prof Zainur Rashid yakin kebanyakan rakyat mengikuti perkembangan dan prestasi kerajaan yang diterajui oleh Barisan Nasional (BN), Pakatan Harapan (PH) dan Perikatan Nasional (PN) dengan lebih rapat.

“Apatah lagi di kalangan rakyat majoriti Melayu dan Bumiputera yang merangkumi 69 peratus daripada keseluruhan penduduk Malaysia.

“Saya pasti bahawa rakyat sedang menilai kemampuan kerajaan PN yang didominasikan Ahli Parlimen Melayu dan Bumiputera hampir 85 peratus bagi memperjuangkan hak mereka berbanding kerajaan PH, dan BN yang lalu,” katanya.


Jangan sampai perlekeh hudud

1. BIARPUN kita tidak bersetuju sesama kita tentang sesuatu perkara, jangan sampai kita mengeluarkan kenyataan yang dilihat seakan memperlekeh atau merendahkan hukum Allah. Ini kerana, sikap merendahkan hukum Allah ini adalah perlakuan munafiq seperti yang disebutkan dalam al-Quran:

وَقَدْ نَزَّلَ عَلَيْكُمْ فِي الْكِتَابِ أَنْ إِذَا سَمِعْتُمْ آيَاتِ اللَّهِ يُكْفَرُ بِهَا وَيُسْتَهْزَأُ بِهَا ، فَلَا تَقْعُدُوا مَعَهُمْ حَتَّى يَخُوضُوا فِي حَدِيثٍ غَيْرِهِ

“Dan sesungguhnya Allah telahpun menurunkan kepada kamu (perintah dan hukumNya) di dalam Kitab (Al-Quran), apabila kamu mendengar ayat-ayat keterangan Allah diingkari dan diejek-ejek (oleh kaum kafir dan munafik), maka janganlah kamu duduk (bergaul) dengan mereka sehingga mereka masuk kepada memperkatakan soal yang lain.” (al-Nisa: 140)

2. Rasulullah turut mengingatkan kita agar berhati-hati dalam mengeluarkan perkataan yang kita tidak menyangka akan kesannya yang besar. Sabda Rasulullah:

إِنَّ الرَّجُلَ لَيَتَكَلَّمُ بِالْكَلِمَةِ لَا يَرَى بِهَا بَأْسًا يَهْوِي بِهَا سَبْعِينَ خَرِيفًا فِي النَّارِا

“Seorang lelaki mengucapkan satu kalimah yang dia tidak merasakan apa-apa masalah dengannya (memandang remeh dengan kalimah tersebut), yang mana ianya boleh membawanya kepada tujuh puluh jarak dalam neraka.” (HR al-Tirmizi)

3. Al-Imam al-Mubarakfuri menjelaskan bahawa sebahagian manusia memandang remeh perkataan yang diucapkannya sehingga dia tidak menyangka perkataan tersebut menjadi penyebab kepada dia dihumban ke neraka. (Tuhfah al-Ahwazi)

4. Al-Imam Ali al-Qari pula meriwayatkan hadith berhubung kecaman Rasulullah terhadap mereka yang bercakap bagi tujuan bergurau tanpa menilai dahulu kesan ucapan tersebut barangkali tidak sesuai untuk dijadikan bahan gurauan. Sabda Rasulullah:

إِنَّ الْعَبْدَ لَيَقُولُ الْكَلِمَةَ لَا يَقُولُهَا إِلَّا لِيُضْحِكَ بِهِ النَّاسَ، يَهْوِي بِهَا أَبْعَدَ مَا بَيْنَ السَّمَاءِ وَالْأَرْضِ،

“Seorang hamba mengucapkan perkataan bagi tujuan bergurau (untuk digelak) sedangkan perkataan tersebut boleh membawanya ke neraka yang jarak keduanya antara langit dan bumi.” (Mirqa al-Mafatih)

5. Justeru, berhati-hatilah dalam mengeluarkan kenyataan. Jangan sampai perkataan kita dilihat seakan merendahkan hukum Allah. Kesilapan manusia melaksanakan hukuman tiada kaitan dengan hudud Allah.

Dr Ahmad Sanusi Azmi
Setiausaha Majlis Ulama ISMA (MUIS)

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Utamakan guru bangsa sendiri punca murid vernakular lemah bahasa Melayu

Oleh Zuhayati Yazid

BANGI, 20 Muharam 1444H, Khamis – Mengutamakan guru daripada kaum sendiri untuk mengajar mata pelajaran Bahasa Melayu dipercayai menjadi punca tahap penguasaan murid-murid sekolah vernakular tidak setanding dengan yang lain.

Perkara itu didedahkan Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raouf Husin yang berpengalaman dalam proses pengesahan jawatan guru-guru sekolah vernakular sebelum ini.

Malah, dakwanya, sekolah itu pernah menolak sebanyak 1,208 penempatan guru baharu berbangsa Melayu sebelum ini.

“Ini pengalaman saya sendiri ketika mengendalikan proses temu duga bagi pengesahan jawatan guru-guru berkenaan, kebanyakan mereka bukan opsyen bahasa Melayu tetapi diarah mengajar mata pelajaran bahasa Melayu.

“Semuanya dibuat untuk ‘melindungi’ kelompok mereka di sekolah vernakular berkenaan.

“Bayangkan guru sendiri tidak fasih dan menguasai bahasa melayu dengan sempurna jadi bagaimana dia mampu memberi pengetahuan kepada anak-anak didiknya,” dakwanya ketika dihubungi Ismaweb.net, hari ini.

Beliau berkata demikian sebagai mengulas kenyataan Timbalan Menteri Pendidikan, Senator Datuk Dr Mah Hang Soon mengenai penguasaan bahasa Melayu dalam kalangan murid sekolah vernakular yang semakin meningkat.

Abdul Raouf berkata, jika keadaan itu berterusan tidak mustahil tahap penguasaan bahasa Melayu murid-murid akan terus ‘hancur’.

“Pengurusan sekolah berkenaan menolak semua guru-guru kerana mengutamakan kaum Cina untuk mengajar bahasa Melayu walaupun tidak berkelayakan dan bukan opsyen bahasa Melayu,” dakwanya.

Selain itu, beliau mendedahkan, wujud perbezaan dalam kertas soalan Bahasa Melayu bagi Ujian Penilaian Sekolah Rendah (UPSR) di antara sekolah kebangsaan dan sekolah vernakular.

Dakwanya, perkara ini menjadi bukti kukuh bahawa penguasaan bahasa Melayu dalam kalangan murid-murid vernakular tidak setanding sekolah biasa.

“Sekiranya tahap penguasaan murid-murid sekolah vernakular sama kenapa perlu ada kertas soalan yang berbeza, semua ini bukti jelas penguasaan murid-murid di sekolah sana tidak setanding murid di sekolah kebangsaan,” dakwanya.


JPDP siasat 6 aplikasi pemberi pinjam wang dalam talian

PUTRAJAYA, 4 Rabiulakhir 1442H, Jumaat – Jabatan Perlindungan Data Peribadi (JPDP) telah membuka kertas siasatan terhadap enam aplikasi dalam talian Pemberi Pinjam Wang (PPW) tidak berlesen yang disyaki melakukan penyalahgunaan data peribadi.

Enam aplikasi tersebut adalah Asialend, Dreamlend, iPayfren, iPinjaman, Helplend4u dan GoCash4u.

JPDP dalam satu kenyataan hari ini memaklumkan kertas siasatan dibuka dengan kerjasama CyberSecurity Malaysia dan Suruhanjaya Komunikasi dan Multimedia Malaysia (MCMC) mengikut Seksyen 5 Akta Perlindungan Data Peribadi 2010 [Akta 709].

Menurut JPDP, entiti berkenaan boleh didenda maksimum RM300,000 atau penjara tidak melebihi dua tahun atau kedua-duanya sekali jika disabitkan kesalahan.

“Kesemua aplikasi dalam talian PPW ini didapati telah mengakses dan menyalin maklumat lain termasuk data peribadi tidak berkaitan dengan urusan pinjaman tanpa kebenaran peminjam,” menurut kenyataan itu.

JPDP juga mengesyorkan rakyat Malaysia supaya lebih berhati-hati apabila membuat pinjaman secara dalam talian terutamanya semasa memberikan persetujuan terhadap aplikasi yang telah dimuat turun bagi mengelakkan pihak tidak bertanggungjawab mempunyai akses tidak sepatutnya.

Semua peminjam dinasihati membuat semakan terlebih dahulu dengan Bahagian Kawalan Kredit Komuniti, Kementerian Perumahan dan Kerajaan Tempatan (KPKT) bagi mengetahui status pendaftaran PPW berkenaan. – Bernama


Kerjasama erat Malaysia – Singapura tangani COVID-19 jadikan kawasan Epidemologi: KJ

SINGAPURA, 3 Zulkaedah 1443H, Jumaat – Hubungan serta kerjasama erat antara Malaysia dan Singapura dalam menangani COVID-19 telah menjadikan ia satu kawasan epidemiologi, yang akhirnya menyaksikan pembukaan sempadan kedua-dua negara setelah lebih dua tahun ditutup, menurut Menteri Kesihatan Khairy Jamaluddin.

Katanya, perkara itu telah dikongsi bersama Perdana Menteri Singapura Lee Hsien Loong ketika beliau mengadakan kunjungan hormat terhadap Lee di Istana Presiden semasa dalam rangka lawatan kerja rasmi empat harinya ke sini.

Khairy berada di Singapura bermula 31 Mei hingga 3 Jun sebagai Felow Pertukaran Lee Kuan Yew yang ketujuh dari Malaysia.

“Pada pertemuan itu, PM Lee dan saya berkongsi pengalaman berhadapan dengan cabaran gelombang Delta dan Omicron sewaktu pandemik COVID-19,” katanya.

Katanya, beliau turut menyampaikan ucapan terima kasih dan penghargaan kerajaan Malaysia dan Kementerian Kesihatan Malaysia khususnya, kepada Lee dan kerajaan Singapura dan khususnya kepada Kementerian Kesihatan republik itu atas komitmen serta kerjasama yang sangat baik sepanjang pandemik COVID-19.

“Selain itu, kami juga bertukar-tukar pandangan tentang bagaimana untuk menjalani kehidupan selepas pandemik COVID-19 dengan selamat, peranan teknologi dalam mengukuhkan lagi penyampaian sistem kesihatan negara dan juga kepentingan memahami pendekatan sains tingkah laku yang baik dalam usaha membentuk masyarakat yang bertanggungjawab,” tulisnya.

Dalam tulisannya, Khairy turut menyatakan hasrat untuk terus mengukuhkan hubungan kerjasama dua hala dengan Singapura dan “semoga kedua-dua negara serta penduduknya mendapat manfaat yang sebaiknya”.

Semasa lawatan ke Singapura, Khairy turut bertemu Timbalan Perdana Menteri dan Menteri Penyelaras bagi Dasar Ekonomi Heng Swee Keat,Speaker Parlimen Tan Chuan-Jin; Menteri Kanan dan Menteri Penyelaras Keselamatan Negara Teo Chee Hean, serta Menteri Kanan dan Menteri Penyelaras bagi Dasar Sosial Tharman Shanmugaratnam.

Selain itu beliau juga bertemu dengan Menteri Luar Dr Vivian Balakrishnan, Menteri Kewangan Lawrence Wong, rakan sejawatannya Ong Ye Kung, dan Menteri Perhubungan dan Penerangan Josephine Teo.

Sempena lawatan itu, Khairy turut berucap pada Sidang Kemuncak Asia Tech x Singapore (ATxSG) dan di Universiti Kebangsaan Singapura, Sekolah Saw Swee Hock bagi Kesihatan Awam.

Ditubuhkan pada 1991, Felow Pertukaran Lee Kuan Yew mempelawa individu yang cemerlang bagi mengadakan lawatan peringkat tinggi ke Singapura.

Individu dipilih berdasarkan rekod prestasi dan potensi luar biasa dalam menyumbang kepada pembangunan negara mereka dan hubungan dua hala dengan Singapura.

Khairy merupakan Felow Pertukaran Lee Kuan Yew ke-71.

Turut sama pada kunjungan hormat itu adalah Pesuruhjaya Tinggi Malaysia ke Singapura, Datuk Dr Azfar Mohamad Mustafar serta delegasi Kementerian Kesihatan Malaysia. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Gesa MP muslim usulkan di Parlimen mansuh sekolah vernakular

Oleh Siti Hafidah Abd Ghaffar

BANGI, 1 Jamadilawal 1442H, Rabu – Biarpun berulang kali desakan dibuat, isu sekolah vernakular belum menemui titik nokhtah selagi kerajaan tidak bertegas mewujudkan sekolah satu aliran.

Kerajaan bertukar tetapi sekolah vernakular masih kekal – walhal ia menghalang pembentukan identiti nasional, selain mewujudkan pengasingan etnik di negara ini.

Atas dasar itu, Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari menggesa Ahli Parlimen muslim mengemukakan usul supaya kuasa Menteri Pendidikan dikembalikan untuk menukar semua sekolah vernakular kepada sekolah kebangsaan.

“Tepat. Saya menggesa semua Ahli Parlimen Islam (kemukakan usul),” katanya ketika dihubungi Ismaweb.net hari ini.

Pada masa sama, beliau yakin bahawa majoriti rakyat bersetuju dengan pendidikan sekolah satu aliran.

“Mungkin ada yang ingat, saya menyentuh isu sekolah vernakular adalah bermusim atau secara ikutan. Anda silap.

“Majoriti rakyat Malaysia, yang betul-betul rakyat Malaysia akan bersetuju untuk sekolah satu sistem atau dipanggil sekolah kebangsaan sahaja,” katanya.

Dalam pada itu, beliau menggesa rakyat menolak mana-mana parti politik yang tidak berminat atau tidak serius dalam isu berkenaan.

“Kita boleh tolak pada PRU15 akan datang, boleh? Saya tanya sahaja, jangan melatah,” katanya.

Sebelum ini, Ikatan Muslimin Malaysia (ISMA) dan Ikatan Guru-Guru Muslim Malaysia (iGuru) antara gerakan yang memfailkan writ saman berhubung keabsahan sekolah vernakular.

Presiden ISMA, Haji Aminuddin Yahaya menegaskan, sudah tiba masanya mahkamah meletakkan satu titik pengakhiran terhadap sekolah vernakular yang sejak dahulu lagi mewujudkan polemik dalam memupuk perpaduan kaum di Malaysia.


Harga naik, KPDNHEP lancar Op Pasar (Sayur 2)

KUALA TERENGGANU, 23 Rabiulakhir 1443H, Ahad – Kementerian Perdagangan Dalam Negeri Dan Hal Ehwal Pengguna (KPDNHEP) melancarkan Op Pasar (Sayur 2) di seluruh negara mulai semalam.

Ia susulan laporan kenaikan harga barangan makanan itu yang didakwa mencapai tahap hingga 200 peratus di pasaran.

Timbalan Menterinya Datuk Rosol Wahid berkata setakat hari pertama, 43 premis dan 131 jenis sayur seperti sawi, kacang buncis, brokoli dan cili merah telah diperiksa meliputi semua peringkat rangkaian pengedaran iaitu pembekal, pemborong dan peruncit di seluruh negara.

“Kementerian tidak pernah memandang ringan keluhan pengguna dan peniaga terhadap kenaikan harga barang di pasaran kerana kami juga mempunyai keluarga, saudara-mara dan sahabat handai yang turut merasai tempias ini.

“Setakat semalam, KPDNHEP telah mengeluarkan 43 notis pengesahan maklumat bertulis dan 40 notis bertulis kepada peniaga bagi mendapatkan pengesahan sama ada wujud unsur pencatutan atau ambil untung berlebihan atas harga jualan sayuran,” katanya ketika ditemui pada program kempen keselamatan pengguna kerjasama Petronas dan KPDNHEP di Kuala Berang, hari ini.

Turut hadir, Ketua Pegawai Eksekutif yang juga merangkap Pengarah Urusan Petronas Dagangan Berhad Azrul Osman Rani.

Tambah Rosol lagi, bagi notis pengesahan maklumat bertulis, peniaga diberi masa dua hari untuk menjawab manakala untuk notis bertulis, tempoh lima hari diperuntukkan untuk mendapatkan maklum balas.

Pada masa sama, seramai 1,000 pegawai pemantau harga (PPH) ditugaskan untuk membuat pemantauan di 1,500 lokasi setiap hari bagi meninjau serta merekodkan perubahan harga sayur-sayuran di pasaran.

“PPH dan pegawai penguat kuasa kita memang turun padang setiap hari tanpa gagal untuk memantau harga barangan di lapangan dan sentiasa melaporkannya sekiranya berlaku perubahan harga,” katanya.

Dalam perkembangan lain, Rosol yang juga Ahli Parlimen Hulu Terengganu berkata pihak Gardenia Bakeries (KL) Sdn Bhd dijangka akan memberi maklum balas berhubung saranan kementerian kepada syarikat itu untuk menangguhkan sementara kenaikan harga roti esok.

Beliau berkata saranan itu disampaikan kepada syarikat berkenaan dalam satu pertemuan pada Jumaat untuk mendapatkan justifikasi mengenai perubahan harga itu.

“Walaupun begitu, kita juga sedang memikirkan mekanisme untuk membantu mereka (Gardenia (KL) Sdn Bhd) yang turut terkesan dengan peningkatan harga gandum yang membawa kepada kenaikan harga roti. Kita seboleh-bolehnya mahu mewujudkan situasi menang-menang bagi kedua-dua pihak dan peniaga tidak perlu sampai tutup kilang sementara pengguna juga tidak terbeban dengan kenaikan harga walaupun 10 sen,” katanya. – Bernama


RM15 juta SMPC: Kesian…Kera di hutan disusukan, anak di rumah mati tak makan

DALAM apa jua keadaan ultra kiasu tetap menang. SMPC bertambah mewah dengan bantuan jutawan dan hartawan. Aduhai sekolah agama.

Dong Zong tanpa berlindung dengan berani dan bangga mengatakan, 63 (60+3) buah Sekolah Menengah Persendirian Cina (SMPC) di seluruh negara telah mendapat peruntukkan sebanyak RM15 juta dari kerajaan tahun ini.

Kenapa NGO begitu berterus-terang sedangkan dia tahu akan mendapat penentangan daripada NGO dan NGI (tokoh individu) yang sejak dahulu kerana kewujudannya tidak berperlembagaan dan tidak membantu membina negara bangsa yang diidamkan?

Tidak cukup setakat itu, NGO ultra kiasu ini menceritakan susur-galur bagaimana usaha mereka mendapat dana tersebut melalui Menteri dan Timbalan Menteri ultra kiasu mereka yang berada dalam kerajaan. Diikuti sokongan daripada ultra kiasu yang lain daripada luar kerajaan.

Kenapa NGO ultra kiasu ini begitu berterus terang sedangkan ia tahu akan akan wujud penentangan? Jawapan mudah, semakin banyak publisiti yang dia dapat, semakin banyak keuntungan yang diperolehi.

Berbondong-bondong orang lain akan bersimpati dan membantu. Tidak kira daripada dalam atau luar kerajaan. Inilah strategi licik ultra kiasu daripada dahulu hingga sekarang, walaupun mereka tahu kewujudannya adalah tidak berperlembagaan. Tetapi, mereka tetap kebal, kerana mereka mempunyai kuasa tawar-menawar yang tinggi dalam pilihan raya dan percaturan kuasa.

Ketika PH memerintah pun sama. Bukan sahaja SMPC dibantu dengan mewah tetapi melihat tiga kolej universiti swasta NGO rasis yang sama iaitu Southern University College, New Era University College dan Han Chiang University College of Communication. Masing-masing mendapat RM2 juta. Inilah universiti merdeka yang wujud dan diluluskan atas semangat satu Malaysia

Beruntungan sungguh mereka. Sudahlah tidak berperlembagaan, dapat makan kiri kanan, depan belakang. Kita bagaimana? Asyik bergaduh. Teramat malang, sudahlah bergaduh, ultra kiasu ini terus dilayan dan dimanjakan.

Kita menarik nafas lega seketika ketika Perikatan Nasional (PN) memerintah, peruntukan ini telah dihentikan.

Namun, selepas PN tumbang, naik pimpinan baharu, kita semakin hairan atas alasan apa, institusi pendidikan rasis ini dibantu. Sudahlah SJKC dibantu sepenuhnya oleh kerajaan. Sedangkan ia tidak membantu pembinaan negara bangsa, melainkan pembinaan bangsa iaitu membina negara dalam negara.

Saya amat yakin, ketiga-tiga kolej ultra kiasu ini turut akan menerima peruntukan kewangan tidak lama lagi. Mungkin lebih daripada sebelumnya atas semangat Keluarga Malaysia.

Apakah wajar kita membantu kolej sebegini yang bertentangan dengan Perlembagaan negara, sedangkan masih banyak lagi kolej universiti swasta yang mengikut arus kebangsaan tidak dibantu. Bagaimana pula dengan sekolah persendirian agama?

Apa tujuan semua bantuan ini?

Tidak ramai yang tahu sebenarnya, SJKC (sekolah kerajaan), SMPC dan tiga kolej tersebut diuruskan oleh NGO yang sama.

Mereka terdiri Lembaga pengurusnya (Dong Zong), Lembaga Pengetua dan Guru-guru (Jiao Zong) dan digabungkan menjadi Dong Jiao Zong. Dalam kata lain, PIBG semua SJKC, SMKJC dan SMPC adalah orang sama memimpin. Semua mereka disokong kuat oleh NGO ultra kiasu yang lain seperti Dong Lian, Hua Zong dan pertubuhan perniagaan mereka serta orang perseorang yang kaya-raya. Hebatkan? Sebab itu, saya langsung tidak boleh terima jika dikatakan NGO ultra kiasu kekurangan dana dan perlu kepada bantuan kerajaan.

Kita sahaja perasan dan terpedaya, percaya kepada pujuk rayu mereka. Jika bantuan tidak diberikan, maka orang Cina akan menarik sokongan. Sejak bila ultra kiasu memberikan undi kepada BN, PN, MN dan apa jua nama yang diberikan, walaupun segala bantuan diberikan. Undi mereka tetap konsisten kepada DAP. Sebab itu, MCA dan Gerakan tidak pernah menang di kawasan majoriti Cina, melainkan kawasan majoriti Melayu.

Daripada membantu intitusi rasis ini, tidakkah lebih baik peruntukan tersebut digunakan bagi perkemaskan Pengajaran dan Pembelajaran di Rumah (PdPR) kepada semua anak-anak yang menghadapi masalah. Termasuk juga memberikan segala kemudahan yang perlu agar PdPR dapat berjalan dengan lancar tanpa sebarang masalah?

Kita sekali lagi mengulangi kesilapan masa lalu. Dengan harapan undi Cina akan beralih kepada MCA dan Gerakan. Kita tidak mahu belajar daripada sejarah.

Terus terang, jangan terlalu percaya kepada apa jua alasan NGO untra kiasu ini bahawa sekolah dan universiti mereka begitu terkesan dengan pandemik COVID-19 sehingga ada pelajar yang tidak mampu membayar.

Benarkah? Kebanyakan mereka yang menghantar anak-anak ke SPMC adalah dalam kalangan berada. Jika tidak, tidak dinamakan sekolah sekolah persendirian. Berapa banyak syarikat dan hartawan ultra kiasu menyumbang bagi memastikan SPMC megah berdiri?

Lagipun mereka ada pilihan untuk pergi ke sekolah aliran kebangsaan jika terdesak, kenapa masih sanggup teruskan sekolah rasis ini? Sekali jawapannya, mereka mahu membina negara dalam negara. Kita pun terkesima dan mencanangkan, inilah keluarga Malaysia, inilah unity in diversity. Inilah Malaysia Truly Asia.

Beberapa kali telah saya katakan, sudahkah dibuat audit ke atas setiap akaun PIBG, SJKC, SPMC dan institusi swasta mereka yang lain.

Jika NGO miskin saya tidak fikir mereka boleh membina bangunan sendiri yang boleh dikatakan wujud di setiap negeri dalam skala besar. Jangan pergi jauh, pergi ke Kajang, Serdang dan beberapa tempat di Lembah Kelang.

Pergi buat lawatan ke 60+3 SMPC, memang dalam kategori mewah. Dengan prasarana yang lengkap dengan segala kemudahan, mengalahkan sekolah berasrama penuh.

Dalam kata lain, SPMC sudah sama kemudahannya seperti Kolej Universiti.

Jika NGO miskin mana mungkin boleh menyediakan semua kemudahan ini. Dengan bantuan kerajaaan sebanyak RM15 juta, maka bertambah kaya dan bergaya lagilah sekolah elit banding dengan sekolah agama kerajaan dan sekolah agama persendirian. Lihat betapa daifnya mereka. Apakah kerajaan begitu prihatin untuk membantunya?

Kita sudah bertindak kera di hutan disusukan, anak di rumah mati tak makan.

Dong Zong, Jiao Zong, Dong Jiao Zong, Hua Zong, Dong Lian dan banyak lagi NGO Cina, serta persatuan perniagaan mereka, semuanya seperti adik-beradik. Kemampuan kewangan semua NGO ini adalah luar biasa.

Kita sahaja yang sentiasa bermusuh dan mereka mengambil kesempatan.

Kita tidak pernah mahu belajar daripada sejarah. Sudahlah sebelum ini mengiktiraf sijil yang dikeluarkan iaitu Unified Examination Certificate (UEC), kemudian diterima masuk ke Institut Pendidikan Guru (IPG). Diikuti beberapa buah negeri telah iktiraf. Pasti tidak lama lagi akan diiktiraf sepenuhnya, hanya masa sahaja yang akan menentukan. Apa nak jadi?

Saya nyatakan di sini kenapa SMPC tidak boleh dibantu dan diiktiraf

1. SMPC (UEC) tidak berperlembagaan. Begitu juga dengan tiga ‘Universiti Merdeka’ yang telah diluluskan. SJKC walaupun dibantu sepenuhnya kerajaan, SMPC dan tiga Kolej Universiti, semua adalah adik beradik. Saling berkait antara satu sama lain. Diuruskan oleh NGO ultra kiasu yang sama. Adakah SJKC patuh sepenuhnya kepada arahan kerajaan walaupun dibantu kerajaan sepenuhnya?

2. Sejak awal lagi SMPC telah mengambil keputusan tidak mahu menjadi Sekolah Menengah Jenis Kebangsaan (SMJKC). Tidak menyertai arus pendidikan kebangsaan, bertegas menggunakan Bahasa Cina sebagai medium, kenapa masih dilayan?

3. Kewujudan SMPC turut menghalang ruang dan peluang pelajar Cina yang berada di SMJKC.

4. Keengganan SMPC untuk diserap masuk ke SMJKC sudah jelas menunjukkan mereka amt degil dan keras kepala.

5. Bacalah sejarah pengasas kepada NGO rasis ini dan SMPC, kenapa pengasas ini telah ditarik kewarganegaraannya? Salah satunya memperjuangkan sekolah rasis ini. Setiap kali NGO rasis ini terus mendesak agar kewarganegaraannya diberikan semula meskipun mendiang telah tiada.

6. SPMC tidak mengikut kurikulum aliran kebangsaan seperti yang ditetapkan olah KPM. SJKC itu sendiri walaupun kepunyaan kerajaan, tetap tidak mengikut arahan KPM sepenuhnya, kerana turut ‘diuruskan’ oleh NGO ultra kiasu yang sama.

7. Operasi SMPC adalah dikelolakan oleh NGO rasis, sama ada kurikulum mahu pun kokurikulum.

8. Kiblat SMPC bukan negara kita, tetapi negara China (Taiwan). Cuba kaji matapelajaran sejarah mereka. Cuba buat tinjauan bagaimana guru-guru mereka mengajar matapelajaran BM dan sejarah. Begitu juga subjek lain.

9. Subjek Bahasa Melayu dan Sejarah SMPC jauh menyimpang daripada ketetapan KPM.

10. Pengajaran dan pembelajaran SMPC bukan membawa kepada pembinaan negara bangsa tetapi pembinaan bangsa.

11. Wajarkah sekolah sebegini wujud sedangkan murid lebih menguasai Bahasa sendiri daripada bahasa kebangsaan. Malah kedudukan bahasa kebangsaan berada di tempat ketiga. Bahasa Cina dan Bahasa Inggeris lebih diutamakan daripada bahasa kebangsaan.

Bersuaralah parti-parti komponen dalam kerajaan hari ini? Jangan terus berdiam diri. Rakyat sedang memandang dan menilai kamu. Tidak mustahil kamu akan diajar ketika PRU15 nanti. Jangan tenggelam di puncak kuasa.

Paling kurang buatlah kajian dan penyelidikan ke atas institusi pendidikan perkauman ini. Adakah produk-produk ini berjaya melahirkan warganegara dalam mencapai matlamat pembinaan negara bangsa?

Apakah kita mahu mereka meneruskan legasi pengasas sekolah dan NGO ultra kiasu yang telah ditarik kewarganegaannya? Buatlah kajian.

Sebagai penutup, agak kasar sedikit, politik Malaysia ini seolah-olah ada tangan ghaib. Permintaan bangsa sendiri dighaibkan demi mengejar undi ultra kiasu, yang asal usulnya adalah pendatang. Undi ‘pendatang’ ini bagai fatamorgana dikejar, seolah-olah kedaulatan dicagar, tiada kuasa. Ada kuasa, bersabar, suara rakyat dilempar.

Mungkinkah PRU15 ini adalah PRU terakhir untuk parti-parti Melayu apologetik.

Lebih 64 tahun merdeka, sudah sarat pengalaman bangsa ini menelan air liur dipermainkan pemimpin bangsanya sendiri, sama ada yang berserbankan Islam atau bersongkokkan Melayu. Keduanya tanpa sedar adalah wajah sekular, satunya cair agama, dan satunya lagi cairkan bangsa.

Apabila agama tiada bangsa, ia umpama enjin kereta tanpa tanpa badan kereta itu sendiri. Manakala, bangsa yang diperjuang tanpa agama, ia umpama badan kereta tanpa enjin.

Justeru, PRU15 dan selepasnya, umatku mesti bersedia bangkit dengan sebulat perjuangan yang mampu menyatukan agama dan bangsa secara hikmah, jika mereka sayangkan anak cucu mereka, tanpa menafikan hak orang (bangsa) lain. Tapi jika mereka sayangkan parti-parti yang ada lebih daripada negara dan nasib anak cucu, teruskan bertaksub pada parti parti yang ada, untuk dapatkan hebahan sepuluh sen dua, sedangkan ‘pendatang’ mendapat sejuta dua.

Air mata bergelinang memikirkan nasib agama, bangsa dan negara.

Prof Dr Ridhuan Tee Abdullah


Perancis tutup sempadan untuk pelancong bukan negara EU

PARIS, 17 Jamadilakhir 1442H, Sabtu – Meskipun tidak melaksanakan perintah berkurung baharu, sempadan untuk negara-negara selain Kesatuan Eropah akan ditutup mulai esok dalam usaha mengawal peningkatan jangkitan coronavirus.

Perdana Menteri Perancis, Jean Castex mengumumkan perkara itu selepas minit terakhir mesyuarat majlis pertahanan kesihatan yang diatur dengan menteri dan Presiden Emmanuel Macron di Elysee.

“Sebarang kemasukan ke Perancis dan keluar dari wilayah kami ke atau dari negara di luar EU akan dilarang, kecuali ada alasan munasabah mulai tengah malam Ahad,” katanya.

Beliau menambah bahawa kemasukan akan memerlukan ujian Polymerase Chain Reaction (PCR), dengan pengecualian pekerja rentas sempadan.

Perjalanan dari negara-negara EU dibenarkan lebih awal dengan mengemukakan ujian COVID-19 negatif yang diambil tidak melebihi 72 jam sebelum perjalanan.

Keputusan baharu itu diprovokasi oleh varian coronavirus Britain dan Afrika Selatan yang menimbulkan risiko tinggi untuk mempercepatkan wabak itu, kata Castex.

Perancis bersiap sedia untuk mendapatkan langkah pencegahan yang lebih ketat memandangkan jangkitan harian yang meningkat.

Sebanyak 22, 858 kes baharu dicatat semalam dengan 355 kematian di hospital.

Menteri-menteri dalam pentadbiran Macron, bagaimanapun mempunyai pandangan yang menentang mengenai keperluan perintah kurung baharu.

Keadaan psikologi yang semakin membimbangkan, keletihan dan kemungkinan ketidakpatuhan orang awam dikatakan alasan untuk tidak melaksanakan sekatan yang lebih ketat. – Agensi


Lelaki hina Islam, hasut murtadkan wanita ditahan polis

KUALA LUMPUR, 26 Rejab 1442H, Rabu – Seorang lelaki disyaki menghina agama Islam serta menghasut untuk memurtadkan seorang wanita ditahan pihak polis pada Selasa.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, lelaki berusia 29 tahun itu ditahan pada jam 12.05 tengah hari.

“Sepasukan polis dari Unit Siasatan Jenayah Terkelas Bukit Aman telah menahan lelaki itu serta merampas sebuah telefon bimbit dan kad SIM,” katanya seperti dilapor Harian Metro, hari ini.

Huzir berkata, permohonan reman ke atas suspek mengikut Seksyen 117 Kanun Keseksaan Prosedur Jenayah akan dibuat pada Rabu bagi siasatan lanjut.

Beliau berkata, pihaknya kini dalam usaha mengenal pasti dan mengesan sama ada terdapat individu lain yang turut terbabit dalam kes berkenaan.

Katanya, suspek telah memuat naik klip video berdurasi 3 minit 11 saat berkaitan kes itu melalui platform YouTube pada pertengahan Februari lalu.

“Kes disiasat mengikut Seksyen 441 Akta Hasutan 1948, Seksyen 298 Kanun Keseksaan, Seksyen 505 (c) Kanun Keseksaan dan Seksyen 233 Akta Komunikasi dan Multimedia 1998,” katanya.

Huzir turut menggesa orang ramai supaya menjadi pengguna media sosial yang bijak, berhemah dan tidak menggunakan platform berkenaan sehingga boleh mendatangkan kegusaran serta mengganggu gugat keharmonian negara.

“Tindakan tegas tanpa kompromi akan diambil terhadap mana-mana individu yang sengaja mengancam ketenteraman serta keselamatan awam,” katanya.


Arab Saudi tolak rayuan AS tingkat pengeluaran minyak

RIYADH, 15 Rejab 1443H, Khamis – Arab Saudi nampaknya menolak rayuan Presiden Amerika Syarikat (AS), Joe Biden untuk meningkatkan pengeluaran minyak dalam usaha mengurangkan kenaikan harga dan inflasi.

Penolakan jelas oleh Riyadh itu dibuat selepas gesaan berprofil tinggi minggu lalu antara Biden dan Raja Salman, di mana presiden menegaskan semula ‘komitmen AS untuk menyokong kerajaan itu terhadap serangan balas oleh angkatan bersenjata Houthi Yaman.’

Menurut laporan The Intercept, semalam Arab Saudi berkemungkinan menurunkan lagi pengeluaran, yang boleh membawa kepada harga petrol tinggi menjelang pilihan raya pertengahan penggal penting di AS.

Walaupun usaha untuk menyesuaikan semula hubungan dengan Riyadh, langkah itu memberi kesan negatif kepada Demokrat, yang boleh dipersalahkan oleh pengundi atas harga yang melambung tinggi.

Harga bahan tenaga yang lebih rendah dilihat oleh pentadbiran Biden sebagai memanfaatkan sebarang pulangan kepada perjanjian nuklear yang terhenti dengan Iran.

“Arab Saudi secara sejarahnya memainkan peranan penting dalam memastikan pasaran tenaga global dibekalkan dengan baik untuk menyokong ekonomi yang kukuh dan berdaya tahan.

“Presiden menyatakan bahawa ia amat penting sekarang, pada masa ketidakstabilan geopolitik dan pemulihan global ini,” kata jurucakap pentadbitan kepada The Intercept.

Seorang kakitangan kanan kongres Demokrat memberitahu The Intercept bahawa nampaknya Arab Saudi ‘menggunakan senjata minyak’ terhadap Demokrat.

Terdapat ketegangan antara Arab Saudi dan AS, khususnya Parti Demokrat, sejak insiden pembunuhan Jamal Khashoggi di Konsulat Arab Saudi di Istanbul pada 2018.

Sebagai calon presiden pada 2019, Biden berikrar untuk menjadikan Arab Saudi sebagai negara ‘pariah’ dalam satu perbahasan.

Janji kempen itu mungkin tidak akan dipenuhi, kerana pakar kini bimbang harga minyak boleh melepasi AS$100 setong, di tengah-tengah ketegangan yang berterusan antara Rusia dan Ukraine. – Agensi


Perbanyakkan zikir Ya Zal Jalal

1. DALAM sebuah hadis, Rasulullah ﷺ menggalakkan kita agar memperbanyakkan menyebut nama Allah yang mulia iaitu Ya Zal Jalali wal Ikram. Perkara ini disampaikan dalam sabda Baginda yang mengungkapkan:

ألِظُّوا بـ: “يا ذا الجلال والإكرام

“Perbanyakkanlah menyebut : Ya Zal Jalali wal Ikram” (HR al-Tirmizi)

2. Ketika menghuraikan hadis ini, al-Imam al-Munawi menjelaskan bahawa bahawa lafaz ini hendaklah disebutkan secara banyak kali di dalam doa kita. Kata al-Munawi:

دوموا على قولكم ذلك في دعائكم ، واجعلوه هِجِّيراكم ، لئلا تركنوا ، أو تطمئنوا لغيره

“Sentiasalah kamu menyebut (nama Allah ini) di dalam doa kamu, dan jadikan ia kebiasaanya kamu supaya kamu tidak bergantung atau tenang dengan yang lain.”

3. Perhatikan perkataan “alizzu” di dalam hadis di atas. Ia dihuraikan oleh al-Munawi sebagai mirip dengan perkataan “alihhu” (dalam riwayat yang dinukilkan oleh Ibn Hajar) di mana perkataan ini lebih menjurus digunakan dalam perihal doa.

4. Atas sebab itu sebahagian ulama hadis meletakkan hadis ini di dalam bab doa. Sebagai contoh al-Imam al-Tirmizi meletakkan hadis ini dalam Bab Doa-doa. Begitu juga dengan al-Imam al-Nawawi.

5. Mengapa kita digalakkan menyebut kedua nama Allah ini di dalam doa kita? Ini kerana, kedua nama ini bermaksud Allah yang memiliki Keagungan (Jalal) dan Kemuliaan (Ikram). Allah memiliki segala apa yang dimuka bumi dan Allah sangat mulia dan pemurah dalam melimpahkan nikmatNya kepada hambaNya.

6. Perhatikan dipenghujung Surah al-Rahman, Allah menutup Surah tersebut dengan sebutan nama Zal Jalali wal Ikram ini. Firman Allah:

تَبَارَكَ اسْمُ رَبِّكَ ذِي الْجَلالِ وَالإكْرَامِ

“Maha Sucilah nama Tuhanmu yang mempunyai Kebesaran (Keagungan) dan Kemuliaan.” (Surah al-Rahman: 78)

7. Dalam Surah al-Rahman, Allah menghitung dan menyebut satu-persatu nikmat yang telah Dia kurniakan kepada hambaNya. Sebagai penutup, kesemua nikmat ini disudahi dengan sebutan nama ini. Seolah-olah dengan kita menyebut nama Allah Yang Maha Mulia ini, kita memohon dengan sifatnya yang Agung dan Mulia agar memperkenankan permintaan kita dan memberikan kita limpahan nikmat sepertimana nikmat yang banyak yang telah Allah berikan kepada hambaNya seperti yang disebutkan dalam Surah al-Rahman itu.

8. Oleh yang demikian, perbanyakkan menyebut Ya Zal Jalali wal Ikram dalam doa kita. Amalkan seperti mana yang diperintahkan oleh Rasulullah kepada kita.

Semoga Allah membimbing kita.

Dr Ahmad Sanusi Azmi


Ciri baharu MySejahtera kesan lokasi penyakit berjangkit

BANGI, 2 Syawal 1443H, Selasa – Aplikasi MySejahtera kini dikemas kini dengan ciri-ciri baharu bagi mengesan penyakit berjangkit (Infectious Disease Tracker) termasuk penyakit tangan, kaki dan mulut (HFMD), menurut Menteri Kesihatan Khairy Jamaluddin.

Beliau berkata dengan fungsi terbaharu itu, pengguna boleh melihat kawasan titik panas penyakit selain COVID-19, seperti demam campak, rabies, HFMD dan demam denggi.

“Update terkini MySejahtera memperkenalkan ciri baharu. Boleh tengok penyakit berjangkit seperti HFMD,” katanya menerusi ciapan di akaun Twitternya hari ini.

Beliau turut berkongsi dua tangkap layar kemas kini aplikasi berkenaan.

Sebelum ini Khairy memaklumkan fungsi HotspotTracker yang dahulu digunakan untuk menjejak kawasan titik panas kes COVID-19 akan diubah sebagai Infectious Disease Tracker.

Beliau berkata kawasan berkenaan akan ditentukan berdasarkan jumlah kes aktif di kawasan lingkungan pengguna untuk setiap penyakit berjangkit.

Sementara itu Khairy menasihati orang ramai agar terus menggunakan pelitup muka apabila berada di tempat tertutup atau sesak.

“Saya harap sambutan Aidilfitri anda ceria pada Raya kedua. Terus pakai pelitup muka di kawasan tertutup dan/atau sesak. Jika bergejala buat ujian kendiri & lapor di @my_sejahtera,” katanya. – Bernama


Tak perlu usul undi percaya terhadap PM

BUKIT GANTANG, 27 Muharram 1443H, Ahad – Naib Presiden PAS, Idris Ahmad berpandangan bahawa tiada keperluan untuk melakukan usul undi percaya terhadap Perdana Menteri, Datuk Seri Ismail Sabri Yaakob di Parlimen.

Idris berkata, keabsahan pelantikan Ismail Sabri tidak perlu dipertikaikan memandangkan peruntukan Perlembagaan Persekutuan menetapkan kuasa melantik perdana menteri di bawah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Sepatutnya tidak perlu ada usul undi percaya, itu pendirian saya,” katanya yang juga Menteri di Jabatan Perdana Menteri (Hal Ehwal Agama).

Semalam, Peguam Negara Tan Sri Idrus Harun memaklumkan tiada keperluan untuk mengabsahkan pelantikan Perdana Menteri dan kerajaan yang telah dibentuk mengikut lunas undang-undang.

Idrus dilaporkan berkata, langkah mengabsahkan pelantikan perdana menteri adalah tidak selaras dengan peruntukan Perlembagaan Persekutuan dan menidakkan kuasa Seri Paduka Baginda sepertimana yang termaktub dalam Perlembagaan Persekutuan.

Menurut Idrus, nama bakal Perdana Menteri daripada kesemua 220 Ahli Dewan Rakyat telah dikemukakan kepada pihak Istana Negara menerusi surat akuan pada 18 Ogos lepas.

Susulan itu, Seri Paduka telah berkenan menerima menghadap seramai 114 Ahli Dewan Rakyat pada 19 Ogos untuk mengesahkan kepercayaan mereka kepada Ahli Dewan Rakyat yang telah dicalonkan untuk dilantik sebagai Perdana Menteri kesembilan iaitu Ismail Sabri, Ahli Parlimen Bera.

Pada 21 Ogos lepas, Perdana Menteri yang baharu telah mengangkat dan menandatangani sumpah jawatan serta sumpah taat setia dan juga sumpah simpan rahsia di hadapan Seri Paduka menurut kehendak Perkara 43(6) Perlembagaan Persekutuan. – Bernama


Letupan Beirut: Siasatan ditangguh 2 menteri minta hakim ditukar

BEIRUT, 3 Jamadilawal 1442H, Jumaat – Hakim siasatan letupan besar yang menggegarkan Beirut pada bulan Ogos lalu terpaksa menangguhkan siasatan setelah dua menteri yang dituduh dengan kecuaian meminta hakim itu dikeluarkan daripada prosiding, menurut sumber kehakiman.

Hakim Fadi Sawwan pada 10 Disember mengeluarkan tuduhan terhadap bekas Perdana Menteri sementara, Hassan Diab dan bekas menteri tinggi, Ali Hassan Khalil, Ghazi Zaiter dan Youssef Fenianos berhubung letupan pada 4 Ogos lalu.

Keempat-empat mereka dituduh atas ‘kecuaian dan menyebabkan kematian hingga ratusan dan mencederakan ribuan lagi’ dalam salah satu letupan bukan nuklear terbesar dalam sejarah.

Bagaimanapun, dua menteri yang dituduh dalam siasatan letupan itu telah meminta agar Hakim Fadi Sawwan dikeluarkan daripada prosiding

Mahkamah Tinggi Lubnan kini diharap akan membuat keputusan berhubung permintaan kedua-dua menteri itu, lapor AFP.

“Sehingga itu, semua proses penyiasatan ditangguhkan,” kata seorang pegawai kehakiman kanan mahkamah kepada agensi berita itu dengan syarat tidak mahu disebutkan namanya.

Awal minggu ini, sumber yang dekat dengan Hakim Fadi Sawwan mengatakan kepada Middle East Eye bahawa penyiasatan terhadap letupan itu menjadi sasaran ‘kempen politik’ yang memalukan.

Letupan yang menggegarkan ibu kota beberapa bulan lalu itu, mengorbankan kira-kira 200 nyawa dan mencederakan ribuan, disebabkan oleh hampir 3,000 tan letupan ammonium nitrat yang tidak dijaga di pelabuhan selama lebih daripada setengah dekad.

Tragedi itu juga mendorong ketidakpercayaan di kalangan pelabur antarabangsa yang sokongannya diperlukan dalam usaha Lubnan untuk bertahan dalam krisis ekonomi terburuknya. – Agensi


Operasi LRT di enam stesen laluan Ampang/Sri Petaling diberhenti mulai Ahad

KUALA LUMPUR, 9 Ramadan 1444H, Jumaat – Operasi perkhidmatan Transit Aliran Ringan (LRT) di enam stesen LRT laluan Ampang/Sri Petaling, melibatkan stesen Bandaraya, Sultan Ismail, PWTC, Titiwangsa, Sentul dan Sentul Timur, akan diberhentikan bermula 2 April ini.

Rapid Rail Sdn Bhd dalam kenyataan, memaklumkan ia dihentikan kerana tren digunakan untuk perkhidmatan di antara stesen Bandaraya ke stesen Sentul Timur, tidak dapat lagi memenuhi kriteria pengoperasian yang ditetapkan dan terpaksa dikeluarkan perkhidmatan atas faktor keselamatan.

“Ia susulan daripada kejadian kerosakan struktur dan landasan berhampiran stesen LRT Bandaraya, yang menyebabkan tren tidak dapat kembali ke Depoh LRT di Ampang untuk menjalani kerja-kerja penyelenggaraan sejak 27 Januari lepas.

“Bagi menampung keperluan dan melancarkan perjalanan penumpang yang terjejas, pihak Rapid Rail akan menyediakan perkhidmatan bas ekspres percuma LRT 13 dan LRT 14 bermula Ahad ini, sebagai tambahan kepada perkhidmatan bas LRT 11 sedia ada,” menurut kenyataan itu.

Kenyataan itu memaklumkan kesemua perkhidmatan bas itu akan beroperasi melibatkan 40 buah dan kekerapan antara 10 dan 15 minit pada waktu puncak, bergantung kepada keadaan trafik semasa.

Di samping itu, Rapid Rail Sdn Bhd turut memaklumkan bermula 2 April ini juga, perkhidmatan bas LRT 9 dan bas LRT 10 akan ditamatkan.

“Bagi melancarkan perjalanan, semua perkhidmatan bas ini akan menggunakan laluan bas khas yang disediakan.

“Rapid Rail memohon maaf di atas segala kesulitan yang dihadapi oleh penumpang. Kami berterima kasih dan menghargai kesabaran penumpang,” menurut kenyataan Rapid Rail itu. – Bernama


Pentadbiran ‘bagus’ perlu idea baharu, bukan lagi doktrin politik lama

Oleh Athirah Huda Zalhe

BANGI, 25 Rejab 1442H, Selasa – Malaysia akan melalui satu fasa yang tidak menentu dan mungkin mengalami situasi sama seperti di negara Arab.

Ini kerana, negara sedang menunggu perubahan baharu khususnya dalam politik, namun sehingga kini masih belum terbentuk.

Amir Ikatan Muslimin Malaysia (ISMA), Ustaz Abdullah Zaik Abd Rahman berkata, negara tidak memerlukan parti untuk meneruskan pentadbiran dengan cara yang terbaik.

Sebaliknya, hanya pembentukan, idea serta semangat baharu yang diperlukan untuk mengubah corak pemerintahan lama.

“Jika ada (parti) yang ambil alih pemerintahan sekarang, ia kekal dengan ‘pattern’ lama.

“Sedangkan, pentadbiran dan masa depan negara perlu kepada pembentukan, idea dan semangat baharu, tetapi untuk terbentuk itu masih belum nampak petandanya,” katanya kepada Ismaweb.net, hari ini.

Beliau berkata demikian ketika ditanya parti manakah yang boleh diharap untuk memegang tampuk kerajaan selepas Pilihan Raya Umum ke-15 (PRU15) nanti.

Pemimpin gerakan Islam itu percaya, ketidaktentuan dan huru-hara politik negara akan berpanjangan sehingga situasi matang serta satu pakatan baharu terbentuk.

Sementara ditanya mengenai relevan idea kerajaan campuran, Ustaz Abdullah Zaik berkata, langkah itu sememangnya antara penyelesaian dalam keadaan situasi politik seperti hari ini.

Katanya, idea kerajaan boleh menjadi pilihan sekiranya tiada satu parti yang dominan dan mendapat majoriti besar untuk membentuk kerajaan.

“Solution ini biasa juga dipraktikkan di negara-negara lain. Mereka akan bawa idea kerajaan campuran atau kerajaan perpaduan.

“Tetapi, dari segi pengalaman juga, kerajaan seperti ini tidak membawa penyelesaian tuntas,” katanya.

Jelas beliau, kewujudan kerajaan campuran hanya merumitkan pentadbiran negara dan mencetuskan konflik serta pergolakan.

“Mungkin hari ini buat kerajaan campuran, tahun depan jatuh. Kemudian tubuh lagi, enam bulan kemudian jatuh lagi, menyebabkan kita terpaksa lalui tempoh sebegitu,” katanya.


Hamas kutuk pencerobohan peneroka Israel di pekarangan Masjid al-Aqsa

BAITULMAQDIS, 30 Safar 1444H, Selasa – Pergerakan Perjuangan Islam Palestin (Hamas) mengecam, peningkatan pelanggaran rejim Israel terhadap pekarangan Masjid al-Aqsa semasa cuti Yahudi, dengan mengatakan pencerobohan peneroka ke dalam tapak suci di Kota Lama al-Quds yang diduduki membuktikan perkauman Israel dalam menangani rakyat Palestin.

Jurucakap Hamas, Fawzi Barhoum dipetik oleh Pusat Maklumat Palestin (Palinfo) dalam satu kenyataan pada hari Isnin berkata, pencabulan terhadap Masjid al-Aqsa mencerminkan ketidakadilan yang dikenakan kepada rakyat Palestin.

“Pencerobohan ini berubah menjadi keadaan yang berterusan oleh pendudukan Israel,” kata Barhoum.

Jurucakap Hamas menyeru rakyat Palestin dari al-Quds, Tebing Barat dan wilayah yang diduduki pada tahun 1948 untuk bergerak mempertahankan tempat suci itu.

Barhoum berkata, negara-negara Arab dan Islam dikehendaki menyokong rakyat Palestin dalam pertempuran mereka menentang rejim penjajah.

Pada awal hari itu, ratusan peneroka menceroboh Masjid al-Aqsa di bawah perlindungan tentera Israel dan secara provokatif melakukan ritual di sana.

Ia adalah hari pertama cuti Yahudi yang akan berterusan sehingga pertengahan Oktober nanti.

Juga pada hari Ahad, berpuluh-puluh peneroka Israel diiringi oleh pasukan tentera, menceroboh masuk ke kawasan itu melalui Gerbang Maghribi dan melakukan ritual serta doa Talmud secara provokatif.

Insiden itu berlaku di tengah-tengah gesaan oleh pertubuhan peneroka Israel untuk mengadakan pencerobohan beramai-ramai ke dalam perkarangan Masjid al-Aqsa menjelang perayaan Yahudi pada 29 September.

Pekarangan itu yang terletak betul-betul di atas plaza Tembok Barat, menempatkan kedua-dua Dome of the Rock dan Masjid al-Aqsa.

Rejim Zionis membenarkan lawatan Yahudi ke al-Aqsa walaupun pada hakikatnya perjanjian yang ditandatangani antara Israel dan kerajaan Jordan berikutan pendudukan Israel di Timur al-Quds pada 1967 melarang ibadat bukan Islam di pekarangan itu. – Agensi


Melaka catat kadar kebolehjangkitan tertinggi

KUALA LUMPUR, 2 Rejab 1442H, Ahad – Kadar kebolehjangkitan (Rt) COVID-19 mengikut kes harian bagi seluruh negara iaitu pada 0.92 setakat semalam dengan Melaka mencatatkan Rt tertinggi iaitu pada 1.07.

Ketua Pengarah Kesihatan, Tan Sri Dr Noor Hisham Abdullah menerusi infografik yang dikongsikan di akaun Twitter beliau menunjukkan Pulau Pinang merekodkan Rt kedua tertinggi pada 1.06 diikuti Kedah (1.04) dan Johor (1.01).

Negeri-negeri lain yang mencatatkan bacaan di bawah satu ialah Sarawak (0.96), Kuala Lumpur, Negeri Sembilan dan Perak (0.95), Kelantan (0.92), Selangor (0.89), Pahang (0.86), Terengganu (0.82), Sabah (0.80), Perlis (0.77), Putrajaya (0.73) manakala Labuan (0.65).

Semalam, kes baharu positif pandemik COVID-19 merekodkan empat angka dengan 3,499 kes selain lima kematian dilaporkan. – Bernama